title: Juliette Binoche

text: Binochen molemmat vanhemmat olivat elokuva-alalla, ja hän meni 15-vuotiaana lukioon, joka oli erikoistunut taiteisiin. Lukion jälkeen Binoche opiskeli Valtion näyttämötaiteen konservatoriossa Pariisissa. Näyttelijäuransa alkuvaiheissa Binoche elätti itsensä työskentelemällä pariisilaisessa tavaratalossa ja taidemaalareiden mallina.


title: Juliette Binoche

text: Binoche teki läpimurtonsa Philip Kaufmanin Milan Kunderan romaaniin perustuvassa elokuvassa "Olemisen sietämätön keveys". Roolityö sai kiitosta, ja sen myötä hän sai muita elokuvatarjoksia, joihin kuuluu myös rooli Krzysztof Kieślowskin "Kolme väriä" -sarjan ensimmäisestä osasta "". Binoche sai elokuvasta Ranskan César-palkinnon parhaasta naispääosasta.


title: Juliette Binoche

text: Vuonna 1996 Binoche näytteli Anthony Minghellan ohjaamassa menestyselokuvassa "Englantilainen potilas" kanadalaista hoitajaa, joka hoiti haavoittunutta muukalaista toisen maailmansodan aikana. Binoche sai elokuvasta parhaan naissivuosan Oscarin. Vastaanottopuheessaan Binoche totesi, että Lauren Bacall oli ainoa ehdokkaista, joka olisi ansainnut palkinnon. Binoche sai roolistaan myös naissivuosan Baftan. Binoche oli Oscar-ehdokkaana parhaasta naispääosasta myös vuoden 2000 elokuvasta "Pieni suklaapuoti".


title: Juliette Binoche

text:
Binochella on kaksi lasta, poika Raphaël (s. 1993) sekä tytär Hannah (s. 2000) ranskalaisen näyttelijän Benoît Magimelin kanssa. Binoche ja Magimel seurustelivat vuosina 1999–2003.
Lähde:


title: Mesiangervo

text: Mesiangervo eli niittymesiangervo ("Filipendula ulmaria") esiintyy kaikkialla Euroopassa ja Suomessa yleisesti koko maassa tunturipaljakoita lukuun ottamatta rannoilla, ojien varsilla, pakettipelloilla, kosteilla niityillä ja lehdoissa. Mesiangervon näköislaji on sikoangervo ("Filipendula vulgaris"), jota kasvaa Lounais-Suomessa ja Ahvenanmaalla. Mesiangervo on Pohjanmaan maakunnan maakuntakukka.


title: Mesiangervo

text: Varsi on punaruskea 50–120 cm korkea, jäykkä. Vartta kiertävät lehdet ovat 2–3 kertaa parilehdykkäiset ja aluslehdet ovat alta harmaita, lehdykät toistamiseen sahalaitaiset, päätölehdykkä selvästi muita isompi. Kukinto on tiheä, kermanvalkoinen kerrannaishuiskilo, voimakkaasti medelle tuoksuva. Itse kukat ovat pieniä, kukanosat 5-lukuiset. Hedelmä on 3 mm kokoinen pähkylä.


title: Mesiangervo

text: Mesiangervo kukkii kesä-elokuussa. Kukinnon voimakas meden tuoksu ja runsas siitepöly houkuttelee etenkin mehiläisiä ja kimalaisia sekä siitepölyä syöviä kärpäsiä. Myös kovakuoriaiset toimivat pölyttäjinä.


title: Mesiangervo

text: Aromaattisen tuoksunsa vuoksi kasvin lehtiä ja kukintoja on käytetty viinin ja oluen maustamiseen. Mesiangervo on kauppayrtti.


title: Mesiangervo

text: Kasvi sisältää salisylaatteja, flavonoideja, eteeristä öljyä, sitruunahappoa ja myrkyllistä glykosidia, joka suurina annoksina voi aiheuttaa päänsärkyä.


title: Harald Norpoth

text: Harald Norpoth (s. 22. elokuuta 1942 Münster) on saksalainen entinen kestävyys- ja keskimatkojen juoksija.


title: Harald Norpoth

text: Saksan liittotasavaltaa edustaneen Norpothin suurin saavutus oli Tokion 1964 olympialaisten hopeamitali 5 000 metrin juoksussa Saksojen yhteisessä joukkueessa. Budapestin EM-kilpailuissa 1966 hän saavutti hopeaa 5 000 metrillä ja pronssia 1 500 metrin juoksussa. Samana vuonna hän teki 7. kesäkuuta Euroopan ennätyksen 5 000 metrillä ajalla 13.24,8 ja 10. syyskuuta maailmanennätyksen 2 000 metrillä ajalla 4.57,8. Vuonna 1967 hän paransi 3 000 metrin juoksun Euroopan ennätystä 6. kesäkuuta aikaan 7.45,2.


title: Harald Norpoth

text: Norpoth osallistui Méxicon 1968 olympialaisiin, jossa hän keskeytti 5 000 metrillä ja sijoittui neljänneksi 1 500 metrillä ajalla 3.42,5 . Samana vuonna hän oli tekemässä maailmanennätystä 13. kesäkuuta 4 x 880 jaardin viestissä. Saksa boikotoi vuoden 1969 EM-kilpailuja, joten Norpoth ei voinut osallistua niihin, mutta Helsingin EM-kilpailuissa 1971 hän saavutti pronssia 5 000 metrillä. Norpoth osallistui vielä Münchenin 1972 olympialaisiin ja sijoittui kuudenneksi 5 000 metrillä ajalla 13.32,6 . Samana vuonna hän paransi 5 000 metrin Saksan ennätystä 12. heinäkuuta lukemiin 13.20,6. Yhteensä Norpoth teki urallaan viisi Saksan ennätystä kahden Euroopan ennätyksen ja kahden maailmanennätyksen lisäksi. Hän on yhä edelleen Saksan yleisurheilutilastojen kahdeksantena 3 000 metrillä ja kahdentenatoista 5 000 metrillä .


title: Harald Norpoth

text: Siviilielämässään Norpoth opiskeli kauppatieteitä ja työskenteli vakuutusedustajana, jonka jälkeen aloitti urheiluopinnot Kölnissä. Valmistuttuaan diplomiliikunnanopettajaksi hän toimi Bundeswehrin urheilukoulun opettajana vuosina 1971–2002, jonka jälkeen siirtyi eläkkeelle. Norpoth on naimisissa ja hänellä on vaimonsa Marliesin kanssa kaksi lasta (Oliver ja Kirsten).


title: Ruuhijärvi (Nastola)

text: Ruuhijärvi on entisen Nastolan kunnan kylä joka sijaitsee noin 15 kilometriä pohjoiseen Nastolan kirkonkylältä etelä-pohjoissuuntaisen Ruuhijärven pohjoispäässä. Kylä kuuluu nykyään Lahteen. Ruuhijärven kylässä asuu noin 350 asukasta.


title: Ruuhijärvi (Nastola)

text: Ruuhijärvellä on ollut asutusta ainakin jo rautakaudelta lähtien - alueella on tehty useita esihistoriallisia löytöjä: kalmistoja, uhripaikkoja ja kätköjä. Kaikki Nastolan merkittävät muinaisjäännökset ja -kätköt on löydetty Ruuhijärveltä. Alue on ollut merkittävässä asemassa hyvien kulkureittien (muun muassa vesireitit) ja laajojen eränkäyntialueiden (turkiskauppa) ansiosta.


title: Ruuhijärvi (Nastola)

text: 1920-luvun alussa Nastolan kirkolta Ruuhijärvelle kulki Ruuhijärvi-junalaiva. Se ylitti Iso-Kukkasen ja Salajärven välisen kannaksen kiskoja pitkin oman potkuria pyörittävän petrolimoottorin voimalla.


title: Ruuhijärvi (Nastola)

text: Ruuhijärven nuorisoseuratalolla järjestetään tansseja. Viikoittain ns-talolla pidetään naisten jumppaa sekä lasten ja aikuisten salibandyä. Avoinna on myös kahvio-pub perjantaisin ja lauantaisin klo 19-01. Talolla on järjestetty kesäisin vuosittaisia rockabilly-festivaaleja. Nastolan kunnan kirjastoauto käy kylällä viikoittain.Rocka Billy Festival 2005 www.rautalankaa.com


title: Ruuhijärvi (Nastola)

text: 13th Ruuhijärvi Rockabilly Festival 16.7.2016 -Facebook sivut


title: Kantasuomi

text: Kantasuomi tarkoittaa seuraavia asioita:


title: Gabriele Reinsch

text: Gabriele Reinsch (s. 23. syyskuuta 1963 Cottbusissa) on saksalainen kiekonheittäjä. Hän on lajin maailmanennätysnainen tuloksella 76,80 metriä.


title: William Dellinger

text: William ”Bill” Dellinger (s. 23. maaliskuuta 1934 Grants Pass, Oregon) on yhdysvaltalainen entinen kestävyysjuoksija.


title: William Dellinger

text: Dellinger voitti 1956 Yhdysvaltojen olympiakarsinnat 5 000 metrin juoksussa ja selviytyi Melbournen olympialaisiin. Alkuerissä hän sijoittui eränsä kolmanneksi ja selviytyi selvästi finaaliin. Loppukilpailussa Neuvostoliiton Vladimir Kutsin pitämä nykivä vauhti oli kuitenkin Dellingerille liikaa ja hän keskeytti kilpailun. Kesäkuussa 1959 hän voitti amatöörien Yhdysvaltojen mestaruuden ja myöhemmin samana vuonna Pan-American Gamesissa mestaruuden 5 000 metrillä. Rooman olympialaisissa 1960 Dellinger sijoittui alkueränsä neljänneksi ja karsiutui. Neljä vuotta myöhemmin hän selviytyi Tokion olympialaisiin. Loppukilpailussa hän johti kilpailua vielä viimeisen kierroksen alkaessa, mutta joutui viimeisellä kierroksella päästämään useita juoksijoita edelleen. Loppusuoralla hän sai kuitenkin vielä kiristettyä vauhtia ja nousi pronssille.


title: William Dellinger

text: Lopetettuaan urheilu-uransa Dellinger aloitti Oregonin yliopiston apulaisvalmentajana. Päävalmentajana toimi Bill Bowerman. Bowermanin jäätyä eläkkeelle 1972 Dellinger nousi päävalmentajaksi, jona toimi 25 vuotta. Valmentajaurallaan hän voitti 5 NCAA-titteliä.


title: Varhaiskantasuomi

text: Varhaiskantasuomi on itämerensuomalaisten kielten ja saamelaiskielten yhteinen kantakieli, jota joskus kutsutaan myös suomalais-saamelaiseksi kantakieleksi. Varhaiskantasuomi jakaantui myöhäiskantasuomeksi ja kantasaameksi, joiden jatkajia vastaavasti ovat nykyiset itämerensuomalaiset kielet ja saamelaiskielet. Näistä edelliset ovat säilyttäneet paremmin varhaiskantasuomen vokalismin, jälkimmäiset konsonantismin. Tiedot varhaiskantasuomesta perustuvat historiallis-vertailevan kielitieteen rekonstruktioihin.


title: Varhaiskantasuomi

text: Varhaiskantasuomi on puolestaan uralilaisen kantakielen tytärkieli. Käytännössä varhaiskantasuomen rekonstruktio ei kuitenkaan poikkea kovin paljon uralilaisen kantakielen rekonstruktiosta ja tällä perusteella on epäilty yhteisen suomalais-saamelaisen kantakielen olemassaoloa. Toinen varhaiskantasuomihypoteesin liittyvä ongelma on se, että itämerensuomalaisilla kielillä on saamelaiskielten lisäksi läheinen suhde mordvalaisten kielten kanssa ja periaatteessa näillekin kielihaaroille voidaan rekonstruoida yhteisiä innovaatioita.


title: Varhaiskantasuomi

text: Varhaiskantasuomen oletus on kuitenkin koko 1900-luvun ajan kuulunut vertailevan fennougristiikan keskeisiin oletuksiin. Se pohjautuu ennen kaikkea Paavo Ravilan ja Erkki Itkosen käsityksiin, joita edelleen kehittivät mm. Mikko Korhonen ja Pekka Sammallahti.


title: Varhaiskantasuomi

text: Varhaiskantasuomen äännejärjestelmän rekonstruktioista on eräitä erimielisyyksiä, mutta yleisimmin hyväksytty on:Varhaiskantasuomeen voidaan rekonstruoida kuusi sijaa: Genetiiviä on käytetty myös datiivin merkityksessä (osoittamaan epäsuoraa objektia). Ilmeisesti objektin sijana on käytetty akkusatiivin ohella myös partitiivia samaan tapaan kuin suomessakin. Samantapaista objektin sijan vaihtelua esiintyy mordvassa ja siitä on jäänteitä myös saamelaiskielissä.


title: Varhaiskantasuomi

text: Lukuja on ollut kolme:Omistusmuodoissa myös omistettavan luku on ilmaistu.


title: Suffragetti

text: Suffragetti (, johdettu sanasta "suffrage" ’äänioikeus’) on nimitys, jota käytettiin 1900-luvun alun Britanniassa naisten äänioikeutta vaatineista naispuolisista aktivisteista. Vuonna 1905 eräs brittiläinen sanomalehti käytti sanaa "suffragette" pilkatakseen naisia, jotka vaativat äänioikeutta itselleen. Aluksi naisten äänioikeuden maltillisia ajajia kutsuttiin suffragisteiksi (engl. "suffragist"), ja suffragetti-nimitys otettiin käyttöön tarkoittamaan naisasialiikkeen äärilaitaa, joka kannatti niin sanottua suoraa toimintaa, lähinnä WSPU:ta.


title: Suffragetti

text: Suffragettiliike henkilöidään usein Emmeline Pankhurstiin ja tämän perustamaan naisliittoon "Womens Social and Political Union" (WSPU), jonka kannattajat turvautuivat rajuihin keinoihin äänioikeusasiaa ajaessaan 1905 petyttyään maltillisen naisliikkeen vähäisiin saavutuksiin. Suffragetit järjestivät näyttäviä protesteja ja mielenosoituksia, kahlitsivat itseään julkisille paikoille ja harjoittivat jopa suoraa sabotaasia, kuten postilaatikoiden polttamista tai ikkunoiden rikkomista. Vuodesta 1903 lähtien monet naiset aloittivat nälkälakon. Heitä pakkoruokittiin nieluun työnnetyn letkun kautta. Tämä aiheutti monille naisille pysyviä vammoja. Pakkoruokinta kiellettiin 1913. Säädettiin niin kutsuttu "Cat and Mouse Act" (”kissa ja hiiri -laki”), jonka nojalla nälkälakon vuoksi sairastuneet vangit voitiin vapauttaa terveydellisistä syistä ja parannuttuaan palauttaa vankilaan kärsimään rangaistuksensa loppuun. Nälkälakot ja pakkosyötöt johtivat silti muutamiin kuolonuhreihin.


title: Suffragetti

text:
Puolessa vuodessa 1913 suffragetit tekivät 250 pommi-iskua tai tuhopolttoa, mutta kukaan ei kuollut, koska kohteena olivat tyhjät rakennukset. Yli tuhat suffragettia joutui vankilaan.
Emmeline Pankhurst istui vankilassa kahdeksaan otteeseen ennen ensimmäistä maailmansotaa. Suffragettiliikkeen kuuluisin marttyyri oli kuitenkin Emily Davison, joka vuoden 1913 Epsomin derbyssä käveli laukkaradalle kuningas Yrjö V:n kilpahevosen eteen ja tallautui vahingossa kuoliaaksi.


title: Suffragetti

text: Suffragettiliikkeellä oli kannatusta myös Atlantin toisella puolella. Yhdysvalloissa Alice Paul ja Lucy Burns johtivat protesteja presidentti Woodrow Wilsonin hallintoa vastaan. Presidenttiä kutsuttiin saksalaisittain ”Keisari Wilsoniksi” ("Kaiser Wilson") ja hänen kuvattiin sortavan äänioikeudettomia yhdysvaltalaisia naisia samalla tavoin kuin yksinvaltainen Saksan keisari sotapropagandassa sorti alamaisiaan.


title: Suffragetti

text:
Suffragetit lopettivat terrorikampanjansa, kun Britannia liittyi ensimmäiseen maailmansotaan 4.8.1914. Pankhurstien mukaan taistelu Saksaa vastaan oli tärkeämpää kuin tasa-arvovaatimukset, ja suffragetit eivät "voi olla missään tapauksessa pasifisteja". Emmeline Pankhurst vaati miehiä rintamalle ja yleistä asevelvollisuutta sekä naisille pakkotyötä sodan hyväksi. Vain liikkeen pieni vähemmistö kuitenkin vastusti sotaa.
Heti sodan jälkeen parlamentti sääti äänioikeuden yli 30-vuotiaille naisille ja miehille. Vuonna 1928 yli 21-vuotiaat saivat äänioikeuden. Yhdysvalloissa naisten äänioikeus astui voimaan 1920, Suomessa jo 1906, Uudessa-Seelannissa 1893, Mansaarella 1881 ja Wyomingissa 1869.


title: Suffragetti

text:
Helsingin Sanomat kirjoitti tuolloin:
"Kaikilta tahoilta saapuu tietoja suffragettien konnantöistä. Heti lakiehdotuksen hylkäämisen jälkeen löydettiin Lontoon Citystä 3 pommia. Yksi pommeista löydettiin piispan istuimen alta, yksi Daily Newsin toimituksen edustalta.(– –) Koiranäyttelyssä antoivat suffragetit eräälle koiralle, joka oli saanut 2000 punnan palkinnon, myrkkyä. Koira kuoli. Omistajatar sai postikortin, jossa suffragetit ilmoittavat että kaikkien kalliiden esineiden omistajain on nyt vavistava."


title: Suffragetti

text: Esimerkiksi valtiovarainministeri David Lloyd Georgen maaseutuasunnon makuuhuoneessa WSPU:n suffragetit räjäyttivät 2,3 kilon pommin. Myös tähtitieteellinen observatorio räjäytettiin ja lennätinlankoja katkaistiin.


title: Myöhäiskantasuomi

text: Myöhäiskantasuomi on itämerensuomalaisten kielten rekonstruoitu kantamuoto, joka haarautui kantasaamen kanssa varhaiskantasuomesta mahdollisesti yli vuosituhat ennen ajanlaskun alkua. Germaanisten lainasanojen perusteella sen on päätelty hajautuneen itämerensuomalaisten kielten kantamuotoihin ajanlaskun alun jälkeen . Kielen uskotaan koostuneen kolmesta päämurteesta: eteläkantasuomi, pohjoiskantasuomi ja itäkantasuomi. Niitä puhuttiin laajalla alueella aina nykyisestä Suomesta Inkerinmaalle ja Latviaan.


title: Myöhäiskantasuomi

text: Myöhäiskantasuomen murteet eivät kehittyneet suoraan eri kieliksi, vaan saivat vaikutteita toisistaan, kun niiden puhujat olivat useissa yhteyksissä toisiinsa vaeltaessaan etelärannikon alueella ja levittäytyessään sisämaahan. Nykyisessä suomen kielessä on ilmeisesti vaikutteita eniten pohjoiskantasuomesta mutta vaikutteita myös etelä- ja itäkantasuomesta.


title: Arkijärki

text: Arkijärjellä eli arkiajattelulla (, ”maalaisjärki”, ”talonpoikaisjärki”) tarkoitetaan käytännöllistä järkeä.


title: Arkijärki

text: Tietoteoriassa common sense -ajattelua on puolustanut muun muassa G. E. Moore. Thomas Reidin filosofiassa arkijärki on, tai ainakin sen tulisi olla kaiken tieteen perusta. Tämä on myös Thomas Reidin ja David Humen välisen kiistan ydin.


title: Arkijärki

text: Suomessa Kotimaisten kielten keskuksen Kielitoimisto on antanut arkijärjelle kaksi hyponyymia: maalaisjärki ja kaupunkilaisjärki. Kielitoimiston mukaan maalaisjärki tarkoittaa käytännöllistä järkeä, kun taas kaupunkilaisjärki tarkoittaa tervettä järkeä. Kaupunkilaisjärjessä korostuvat muun muassa järjen joustavuus sekä nopea päätöksenteko arjen muuttuvissa tilanteissa.


title: Khaosai Galaxy

text: Khaosai Galaxy, oikealta nimeltään Sura Saenkham (s. 15. toukokuuta 1959 Petchaboonissa, Thaimaassa) on entinen thainyrkkeilijä, joka myöhemmin ryhtyi harjoittamaan menestyksekkäästi myös nyrkkeilyä. Galaxyn parhaat nyrkkeilyvuodet ajoittuivat 1980-luvulle, jolloin hän oli ylemmässä kärpässarjassa maailman huipulla.


title: Khaosai Galaxy

text: Saenkham aloitti uransa kotimaassaan suositun, maan kansallislajin thainyrkkeilyn parissa. Hän voitti lajissa mestaruuden ja saavutti kuuluisuutta kotimaassaan, minkä johdosta otti maan tavan mukaan käyttöönsä taiteilijanimen, "Khaosai Galaxyn". Joulukuussa 1980 hän siirtyi ammattilaiseksi perinteisen nyrkkeilyn pariin. Ensimmäiset kuusi otteluaan kääpiösarjassa hän voitti tyrmäyksellä ja seitsemännen pisteillä ja eteni Thaimaan mestaruusotteluun Sakda Saksureeta vastaan heinäkuussa 1981. Hän hävisi 10-eräisen ottelun pisteillä. Tammikuussa 1982 hän otteli Sakdisamai Chorsiriratia vastaan Thaimaan kääpiösarjan mestaruudesta ja voitti ottelun tyrmäyksellä seitsemännessä erässä.


title: Khaosai Galaxy

text: Mestaruutensa jälkeen Galaxy jatkoi parin vuoden ajan nyrkkeilyä kotimaassaan ja voitti Bangkokissa 21. marraskuuta vuonna 1984 Eusebio Espinalin avoinna olleen WBA-liiton ylemmän kärpässarjan maailmanmestaruusottelussa tyrmäyksellä kuudennessa erässä. Hän puolusti mestaruuttaan Dong Chun Leetä, Rafael Oronoa, Edgar Omar Monserratia, Israel Contrerasia, Ellyas Picalia, Byung-Kwan Chungia, Kongtoranee Payakaroonia, Chang Ho Choita, Tae-Il Changia, Kenji Matsumuraa, Alberto Castroa, uudelleen Matsumuraa, Cobra Ari Blancaa, Shunichi Nakajimaa, Yong Kang Kimiä, Ernesto Fordia, Jae-Sok Parkia, David Grimania ja vielä 21. joulukuuta vuonna 1991 uudelleen Alberto Castroa vastaan, kunnes lopetti menestyksekkään ammattilaisuransa, jonka aikana oli saavuttanut 49 voittoa (43 tyrmäyksellä) ja kärsinyt vain yhden tappion.


title: Khaosai Galaxy

text: Khaosai Galaxyn veli Kaokor Galaxy oli hänkin huipputason nyrkkeilijä ja WBA-liiton kääpiösarjan maailmanmestari.


title: Ronja

text: Ronja on kansainvälinen naisen etunimi.


title: Ronja

text: Ronja-nimellä on monta alkuperää. Kirjassaan nimeä käyttänyt ruotsalainen lastenkirjailija Astrid Lindgren on kertonut muodostaneensa nimen saamelaisesta järvennimestä "Juronjaure" () poistamalla siitä alun ja lopun. Venäjällä Ronja on kutsumamuoto miehen nimestä Myron, joka merkitsee tuoksuvoidetta ja "pyhällä voiteella voitelijaa". Joissakin yksittäistapauksissa nimeä on käytetty Veronikan ja Matronan kutsumamuotona.


title: Ronja

text: Suomessa nimen suosio kasvoi 1980- ja 1990-luvuilla voimakkaasti. Nimi lisättiin sekä suomenkieliseen että ruotsinkieliseen almanakkaan vuonna 2000.


title: Ronja

text: Väestörekisterikeskuksen mukaan tammikuun 2017 loppuun mennessä Ronja-nimi on annettu noin 5 120 naiselle ja alle 15 miehelle.


title: Daimler (yritys)

text: Daimler AG (aikaisemmilta nimiltään DaimlerChrysler AG ja Daimler-Benz AG) on saksalainen henkilö- ja hyötyajoneuvojen valmistaja sekä rahoituspalveluiden tarjoaja. Sen pääkonttori sijaitsee Stuttgartissa, Baden-Württembergin osavaltiossa.


title: Daimler (yritys)

text: Daimler AG on maailman 13:nneksi suurin autonvalmistaja ja suurin kuorma-autojen valmistaja.


title: Daimler (yritys)

text: Talousjulkaisu Forbesin maailman suurimpien julkisesti noteerattujen yritysten Forbes Global 2000 -listalla yhtiö oli vuonna 2017 sijalla 28. Se luokiteltiin samalla listalla Saksan toiseksi suurimmaksi pörssiyritykseksi. Yhtiön osakekannan markkina-arvo oli 76,1 miljardia Yhdysvaltain dollaria (toukokuussa 2017) ja liikevaihto 169,54 miljardia USD (2016). Yrityksellä oli palveluksessaan yli 282 000 työntekijää.


title: Daimler (yritys)

text: DaimlerChrysler AG perustettiin 12. marraskuuta vuonna 1998 saksalaisen Daimler-Benzin ja yhdysvaltalaisen Chrysler Corporationin fuusion tuloksena. Chrysler-divisioonan tuotettua runsaasti tappiota DaimlerChrysler ilmoitti toukokuussa 2007 myyvänsä 80,1 % divisioonasta sijoitusyhtiö Cerberus Capital Management LP:lle. Kauppa toteutui 3. lokakuuta 2007, ja Daimlerille jäi 19,9 %:n osuus uudessa Chrysler-yhtiössä ("Chrysler LLC"). Ylimääräisessä yhtiökokouksessa Berliinissä 4. lokakuuta vuonna 2007 yhtiön nimi muutettiin DaimlerChrysler AG:stä muotoon Daimler AG.


title: Daimler (yritys)

text: Daimlerin päätuotteita ovat henkilö- ja kuorma-autot, mutta se toimii myös rahoitusmarkkinoilla ("Daimler Financial Services AG"). Konserni on myös yksi EADS:n suuromistajista. Konsernin merkittävimpiä tuotemerkkejä ovat Mercedes-Benz, Mercedes-AMG, Maybach ja Smart.


title: Daimler (yritys)

text: Tammikuussa 2016 Daimler jäi kiinni lapsityövoiman käytöstä tuotantoketjussaan. Amnesty jäljitti Kongon demokraattisen tasa-vallan epävirallisilla kaivoksilla tuotetun koboltin muun muassa Daimler AG:n tuotteisiin. Kaivoksilla työskenteli nuorimmillaan 7-vuotiaita lapsia. Kaivosten toimintaa, kuten työturvallisuutta, ei valvottu, ja työläisiltä perittiin laittomia maksuja.


title: Daimler (yritys)

text: Daimlerin mukaan se ei pysty jäljittämään käyttämäänsä kobolttia Kongoon eikä muutoinkaan olemaan perillä kobolttinsa alkuperästä, koska tuotantoketju on monimutkainen. Yhtiö vastasi kuitenkin tekevänsä toimittajilleen eettisiä tarkastuksia, joissa selvitetään korruptiota, ympäristönsuojelua, lapsityövoimaa, yhdistymisvapautta ja ihmisoikeusrikkomuksia.


title: Daimler (yritys)

text: Huhtikuussa 2016 Panaman tietovuodosta selvisi, että Daimlerin tytäryhtiöllä formulatalli Mercedeksellä on yhteys veroparatiisiyhtiöihin. Mercedes oli sopinut ostavansa Nico Rosbergin kuljettajapalvelut Britannian Neitsytsaarille rekisteröidyltä postilaatikkoyhtiö Ambitious Group Limitediltä. Maksuista ei kuitenkaan ole todisteita. Kaupasta saadut tulot ovat laittomia, jos niitä ei ilmoita kotimaan veroviranomaiselle. Daimler kieltäytyi kommentoimasta sopimuksiaan.


title: Fighting Harada

text: Fighting Harada, oikealta nimeltään Masahiko Harada (s. 5. huhtikuuta 1943 Tokiossa, Japanissa) on japanilainen entinen nyrkkeilijä, joka oli 1960-luvulla maailman huipulla kärpäs- ja kääpiösarjassa. Nykyään hän toimii Japanin nyrkkeilyliiton puheenjohtajana.


title: Fighting Harada

text: Harada aloitti ammattilaisuransa 16-vuotiaana vuonna 1960. Hän voitti vuoteen 1962 saakka 25 ensimmäistä otteluaan, kunnes hävisi pisteillä Edmundo Esparzalle 14. kesäkuuta. Vielä samana vuonna hän kuitenkin voitti Little Rufen ja eteni 19-vuotiaana WBA-liiton kärpässarjan maailmanmestaruusotteluun thaimaalaista puolustavaa mestaria Pone Kingpetchiä vastaan. Hän tyrmäsi Kingpethin 11. erässä, mutta miesten oteltua seuraavan vuoden tammikuussa samasta mestaruudesta uudelleen, menetti Harada mestaruutensa takaisin Kingpetchille pistetappiolla.


title: Fighting Harada

text: Kingpetchille kärsityn tappion jälkeen Harada siirtyi painoluokkaa ylemmäs, joka tuohon aikaan, kun käytössä oli vain kymmenen painoluokkaa, oli kääpiösarja. Matkalla kohti painoluokan maailman huippua Harada saavutti voittoja toisen perään, ainoa tappiollinen ottelu oli Jose Medeliä vastaan teknisellä tyrmäyksellä syyskuussa 1963. 18. toukokuuta vuonna 1965 Harada kohtasi WBA- ja WBC-liittojen tunnustamassa kääpiösarjan maailmanmestaruusottelussa puolustavan mestarin Eder Jofren. Harada voitti 15-eräisen kamppailun pistein 71–69, 72–70, 71–72. Hän puolusti mestaruuttaan Alan Rudkinia, Jofrea, Medeliä, jolle oli kärsinyt aiemmin tappion sekä Bernardo Caraballoa vastaan. 26. helmikuuta vuonna 1968 hän hävisi mestaruuden australialaiselle Lionel Roselle pistetappiolla.


title: Fighting Harada

text: Kärsittyään tappion Harada päätti jälleen siirtyä painoluokkaa ylemmäs, höyhensarjaan. Hän eteni WBC-liiton maailmanmestaruusotteluun hallitsevaa mestaria Johnny Famechonia vastaan 28. heinäkuuta 1969. Famenchon kuitenkin voitti 15-eräisen ottelun pisteillä. Miehet ottelivat uudelleen samasta tittelistä 6. tammikuuta vuonna 1970. Tällä kertaa Famencho tyrmäsi Haradan 14. erässä. Ottelun jälkeen Harada päätti ammattilaisuransa, jonka aikana oli saavuttanut 62 ottelussa 56 voittoa (22 tyrmäyksellä) ja kärsinyt seitsemän tappiota.


title: Winterthur

text: Winterthur on kaupunki Zürichin kantonissa Sveitsissä. Asukkaita Winterthurissa on runsaat 110 000.


title: Winterthur

text: Winterthurin kaupunki sijaitsee Pohjois-Sveitsissä Tössjoen itäpuolella, noin 20 kilometriä Zürichistä koilliseen.


title: Winterthur

text: Rooman valtakunnan aikoihin Winterthur tunnettiin nimellä Vitudurum. Kaupungin perustivat Kyburgin herttuat vuonna 1175. Winterthurin perustuskirja antoi kaupungille suuria etuja verrattuna muihin läheisiin kaupunkeihin. Vuonna 1264 Habsburg-suku peri kaupungin ja myi sen Zürichin kaupungille vuonna 1467.


title: Winterthur

text: Winterthurin vanhin kirkko St. Laurentz, joka sijaitsee kaupungin keskustassa, rakennettiin vuonna 1264, kunnanhalli vuonna 1791 ja kokoussali vuonna 1865.


title: Winterthur

text: Kaupunki tunnetaan lukuisista korkean tason museoistaan ja taidegallerioistaan, joita on kaupungin kokoon nähden paljon. Winterthurin "Zürcher Hochschule Winterthur" on Sveitsin suurin tekniikan opetuslaitos. Kaupungissa järjestetään myös syksyllä musiikkifestivaali "Musikfesthofen".


title: Winterthur

text: Sveitsin ainoa tiedekeskus "Technorama" on Wintherturissa. Puisto on yksi Sveitsin suosituimpia nähtävyyksiä, jossa yli 250 000 ihmistä vierailee vuosittain.


title: Winterthur

text: Ennen Winterthur oli Sveitsin juna- ja raskasteollisuuden keskus, mutta suurin osa kummastakin teollisuuden alasta on kadonnut kaupungista. Kaupungin tekstiiliteollisuus lähti laskuun jo aiemmin. Nykyään Winterthurin suurimmat valtit ovat sen läheisyys Zürichin kaupunkiin ja suuri merkitys palvelukeskuksena. Kaupungin tärkeimpiin yhtiöihin kuuluu Winterthur Group, joka myy vakuutuksia. Sveitsin suurin pankki Union Bank of Switzerland (UBS) on perustettu Winterthurissa.


title: Albanian Airlines

text: Albanian Airlines on Tiranassa, Albaniassa toimiva lentoyhtiö. Se perustettiin toukokuussa 1991, mutta nykyisellä nimellään se on toiminut vasta toukokuusta 1992 lähtien. Albanian Airlines yksityistettiin vuonna 1996. Viranomaispäätöksellä yhtiön toimilupa lakkautettiin 11.11.2011 lukien.


title: Hämeenlinnan lyseon lukio

text: Hämeenlinnan lyseon lukio on perinteikäs lukio Hämeenlinnassa. Vuonna 2017 lukiota kävi yli 500 oppilasta. Koulun kotirakennus sijaitsee Lukiokadulla kaupungin keskustan Koilliskulmassa, mutta sisäilmahaasteiden vuoksi syksystä 2018 lähtien koulu toimii väistötiloissa Hattelmalantiellä, Kankaantaustan kaupunginosassa. Lyseon lukiolla on myös aikuisopiskelijoille tarkoitettu aikuislinja. Lukion rehtori on Pieta Tukkimäki-Hildén. Lukion toiminnasta vastaa usean kunnan yhteinen Koulutuskuntayhtymä Tavastia.


title: Hämeenlinnan lyseon lukio

text: Koulu on perustettu 1873 Hämeenlinnan normaalilyseona ja se aloitti toimntansa Sibeliuksenkatu 17:ssä sijaitsevassa kivirakennuksessa. Myöhemmin vuokrattiin myös muita opetustiloja.


title: Hämeenlinnan lyseon lukio

text: Koulun oppilaina ovat olleet muun muassa Jean Sibelius, J. K. Paasikivi, E. N. Setälä, Eino Leino, Vexi Salmi, Irwin Goodman ja Jyrki 69. Lyseon motto on "Labor improbus omnia vincit" (vapaa suom. "Periksiantamaton työ voittaa kaikki vastukset").


title: Hämeenlinnan lyseon lukio

text: Hämeenlinnan Lyseon lukiossa toimii nykyään myös urheilupainotteinen linja, urheilulinja (URLI), joka mahdollistaa oman harrastuksen harjoittamisen lukion aamutuntien tilalla. Silti urheilulinjalla olevat suorittavat kaikki samat kurssit kuin normaalin lukiolinjan opiskelijat. Luovan yrittäjyyden linja (YRI) siirtyi lyseolle Hämeenlinnan yhteiskoulun lukion yhdistyessä lyseon kanssa lukuvuodeksi 2012-2013. Samalla alueella kuin lukio sijaitsee myös Lyseon koulu (yläkoulu).


title: Hämeenlinnan lyseon lukio

text: Lyseolla on vuodesta 1903 toiminut Suomen toiseksi vanhin luontokerho Calypso. Kerhon nykyinen toiminta painottuu muutaman kerran lukuvuodessa järjestettäviin retkiin sekä lähes viikoittain pidettäviin kokouksiin. Kerhon puitteissa on myös mahdollista suorittaa Luonto-Liiton perusmerkki. Aktiiviset jäsenet palkitaan kurssisuoritusmerkinnällä (Luonnonharrastuskurssi).


title: Sonny Liston

text: Charles L. ”Sonny” Liston (8. toukokuuta 1932 Arkansas – 30. joulukuuta 1970 Las Vegas, Nevada) oli yhdysvaltalainen raskaansarjan nyrkkeilijä ja painoluokkansa maailmanmestari. Hän voitti maailmanmestaruutensa Floyd Pattersonilta vuonna 1962 ja puolusti sitä kerran uusintaottelussa. Liston voitti Pattersonin molemmilla kerroilla tyrmäyksellä jo ensimmäisessä erässä. Vuonna 1964 hän menetti yllättäen maailmanmestaruutensa Muhammad Alille eikä pystynyt voittamaan sitä takaisin uusintaottelussakaan. Sen jälkeen hän ei enää otellut mestaruudesta.


title: Sonny Liston

text: Sonny Listonia pidettiin jo elinaikanaan merkittävänä nyrkkeilijänä, ja maailmanmestaruusaikanaan häntä verrattiin Joe Louisin ja Rocky Marcianon kaltaisiin suuriin maailmanmestareihin. Liston oli aikansa keskivertonyrkkeilijöitä noin kymmenen kiloa painavampi ja tyyliltään hyökkäävä. Hänellä oli myös pelottava maine muiden nyrkkeilijöiden keskuudessa, eivätkä esimerkiksi aikansa huiput Ingemar Johansson, Henry Cooper tai Joe Frazier, suostuneet kohtaamaan häntä. Myös Muhammad Ali myönsi jälkikäteen pitäneensä Listonia pelottavana vastustajana.


title: Sonny Liston

text: Listonilla oli yhteyksiä alamaailmaan ja mafiaan, ja rikolliset vaikuttivat hänen taustajoukoissaan koko uran ajan. Näiden yhteyksien on väitetty jopa vaikuttaneen hänen ennenaikaiseen kuolemaansa vuonna 1970, mutta tätä ei ole voitu todistaa. Listonin elämästä on tehty vuonna 2008 ensi-iltansa saanut elokuva "Phantom Punch", jossa häntä näyttelee Ving Rhames.


title: Sonny Liston

text: Listonin tarkkaa syntymäaikaa ei tiedetä ja paikastakin on ristiriitaista tietoa. Hän syntyi Arkansasin osavaltiossa vuosien 1930–1940 välillä puuvillanviljelijä Tobin ja Helen Listonin perheeseen, jossa oli hänen lisäkseen 24 lasta. Perhe oli köyhä, ja Liston tapasi usein sanoa: ”Siitä lähtien kun synnyin, olen taistellut elämästäni.” Koska lapset syntyivät kotona, heillä ei ollut syntymätodistuksia. Paikallinen legenda tosin kertoo, että Listonin synnyttyä puuhun tehtiin merkki sen muistoksi. Liston kirjoitti syntymätodistuksensa jälkikäteen vuonna 1953 ja ilmoitti siinä syntymäpäiväkseen 8. toukokuuta 1932. Päivämäärän paikkansapitävyys on kuitenkin kiistanalainen.


title: Sonny Liston

text: Listonin lapsuus oli vaikea, sillä perheen isä pahoinpiteli usein lapsiaan. Hän ei koskaan oppinut lukemaan, ja tarvitsi koko uransa ajan lukemiseen tuttavien apua. 13-vuotiaana Liston karkasi kotoaan St. Louisiin ja joutui siellä kasvatuslaitokseen. Hän ajautui jo nuorena rikollisuuteen ja liittyi joukkoon, joka hänen omien sanojensa mukaan oli "aina etsimässä vaikeuksia". Hän toimi pitkään John Vitale -nimisen gangsterin henkivartijana ja loi järjestäytyneen rikollisuuden piiristä tuttavuuksia, jotka tulisivat piinaamaan häntä läpi elämän.


title: Sonny Liston

text: Kun Liston syyllistyi ravintolan aseelliseen ryöstöön sekä useisiin pahoinpitelyihin ja varkauksiin, hänet tuomittiin lopulta viideksi vuodeksi Missourin vankilaan vuonna 1950. Tuolloin katolinen vankilapastori Edward Murphy keksi ohjata uskonsa yhteiskuntaan menettäneen Listonin nyrkkeilyn pariin antaakseen hänelle muuta ajateltavaa. Vankien nyrkkeilyohjelmaa vetänyt pastori Alios Stevens perehdytti hänet lajiin tarkemmin, ja Liston voitti vankilansa nyrkkeilymestaruuden. Nyrkkeilyn ja katolisen uskonnon yhteys näkyi myöhemminkin Listonin elämässä, sillä hänen puolustaessaan mestaruuttaan pukuhuoneessa oli toisinaan odottamassa pappeja, joilla oli rinnassaan ”I like Sonny” -pinssit.


title: Sonny Liston

text: Päästyään ehdonalaiseen 1952 Sonny Liston aloitti välittömästi uran amatöörinyrkkeilijänä, vaikka olikin monia muita aloittelevia nyrkkeilijöitä vanhempi. Lyhyellä amatööriurallaan Liston voitti St. Louisin ja Missourin paikalliset Golden Gloves -mestaruudet, joiden kautta hän pääsi nousemaan kansalliselle tasolle. Amatöörinä hän voitti mm. Helsingin olympiakisojen raskaan sarjan voittajan Ed Sandersin. Voitettuaan myös kansallisen Golden Gloves -mestaruuden vuonna 1953 hän siirtyi ammattilaiseksi. Ensimmäisessä ottelussaan 2. syyskuuta 1953 Liston tyrmäsi Don Smithin heti ensimmäisessä erässä, vain 33 sekuntia ottelun alkamisen jälkeen. Kuudennessa ottelussaan, joka myös esitettiin televisiossa, hän voitti kahdeksaneräisessä kamppailussa John Summerlinin, joka oli siihen mennessä voittanut 22 ottelua ja hävinnyt yhden. Liston voitti Summerlinin myös uusintaottelussa. Tämän jälkeen hän kärsi uransa ensimmäisen tappion Marty Marshallille, joka mursi hänen leukaluunsa ja sai pistevoiton. Liston on selittänyt tappiotaan kertomalla, että Marshallin alkeellinen tyyli huvitti häntä eikä hän naurultaan pystynyt pitämään suutaan kiinni. Vuonna 1955 Liston voitti kaikki kuusi otteluaan, joista viisi tyrmäyksellä. Yksi hävinneistä oli Marshall, jonka Liston tyrmäsi kuudennessa erässä.


title: Sonny Liston

text: Ensimmäisessä ottelussaan vuonna 1956 Liston kohtasi jälleen Marshallin ja voitti kymmeneräisen kamppailun pisteillä. Sitten hän joutui ongelmiin, kun hän löi virantoimituksessa ollutta poliisia. Tapaus sai paljon julkisuutta, ja Liston tuomittiin vuodeksi vankilaan. Hän ei otellut lainkaan vuonna 1957.


title: Sonny Liston

text: Liston vapautui vankilasta kuusi kuukautta tuomionsa saamisen jälkeen, mutta palasi takaisin nyrkkeilykehiin vasta tammikuussa 1958. Tuolloin hän nousi lopullisesti nyrkkeilymaailman huipulle. Vuosina 1958–1961 Liston otteli 19 kertaa ja voitti jokaisen ottelunsa, niistä 16 tyrmäyksellä. Hän kohosi nopeasti maailmanmestarin ykköshaastajaksi, mutta ei kuitenkaan päässyt mestaruusotteluun asti. Tuona aikana Liston kävi kaksi ottelua kovana lyöjänä tunnettua Cleveland Williamsia vastaan ja tyrmäsi hänet nopeasti kolmannessa ja toisessa erässä. Williamsia vastaan käymässään ensimmäisessä ottelussa Listonin nenä murtui. Hän on myöhemmin pitänyt ottelua uransa käännekohtana, sillä Williams pakotti häntä muuttamaan tyylinsä suoraviivaisemmaksi ja hyökkäävämmäksi. Samalla tyylillä hän otteli myöhemmin Pattersonia vastaan maailmanmestaruudesta.


title: Sonny Liston

text: Zora Folley käytti Listonia vastaan välttelevää taktiikkaa ja yritti voittaa hänet pysyttelemällä etäällä ja perääntymällä. Liston pystyi kuitenkin lyömään häntä pitkillä ja tarkoilla jabeilla, kääntyipä hän mihin suuntaan hyvänsä, ja tyrmäsi Folleyn kolmannessa erässä. Folley on kertonut, että hän näki kanveesissa maatessaan suuren hahmon leijuvan yläpuolellaan. Kysyttyään hahmolta, mitä tapahtui, Liston kertoi tyrmänneensä hänet.


title: Sonny Liston

text: Tuohon aikaan Listonilla oli pelottava maine, ja osa hänen ottelupalkkioistaan jouduttiin käyttämään vastustajien houkuttelemiseksi. Siitä huolimatta esimerkiksi brittiläinen Henry Cooper ja ruotsalainen Ingemar Johansson eivät koskaan suostuneet kohtaamaan Listonia. Eddie Machen sanoi ennen ottelua Listonille punnituksessa, ettei tämä pelota häntä. Liston vastasi Machenille, että kehässä hän pelkäisi. Machen käytti hyvin puolustavaa taktiikkaa, pyrki peruuttamaan vastustajansa tieltä ja löi sääntöjen vastaisia iskuja. Liston voitti Machenin pisteillä. Ottelun jälkeen Liston sanoi: "Minä en yrittänyt muuta kuin taistella, mutta hän ei halunnut muuta kuin pysyä elossa.".


title: Sonny Liston

text: Yhdysvaltain presidentti John F. Kennedy totesi kerran maailmanmestari Floyd Pattersonille, että olisi mielenkiintoista nähdä hänet kehässä Sonny Listonin kanssa. Vastoin valmentajansa ja managerinsa Cus D’Amaton ohjeita Patterson suostui otteluun sillä ehdolla, että Listonin pitäisi ensin voittaa saksalainen Albert Westphal. Liston tyrmäsi Wesphalin ottelun ensimmäisessä erässä voimakkaalla jabilla ja pääsi ensimmäistä kertaa urallaan ottelemaan maailmanmestaruudesta. Titteliotteluaan varten Liston harjoitteli ankarasti vastustajan ajamista kulmaan ja voimaa. Hän oli hyvin itsevarma ottelun tuloksesta; kun eräs toimittaja kysyi häneltä, uskooko Liston voivansa lyödä Pattersonin, hän vastasi: ”Mikä saa sinut luulemaan, etten pystyisi?”.


title: Sonny Liston

text: 25. syyskuuta 1962 vain yhden tappion urallaan kokenut Liston kohtasi maailmanmestari Pattersonin Chicagon Comiskey Parkilla käydyssä ottelussa. Hän lähti kamppailuun asiantuntijoiden selkeänä ennakkosuosikkina. Liston täytti odotukset hyökkäämällä heti ottelun alettua Pattersonin kimppuun ja lyömällä tätä vartaloon molemmin käsin. Kun ensimmäistä erää oli oteltu kaksi minuuttia ja kuusi sekuntia, Liston tyrmäsi Pattersonin jabilla. Ensimmäistä kertaa nyrkkeilyhistoriassa raskaansarjan maailmanmestari oli vaihtunut ensimmäisessä erässä tapahtuneella tyrmäyksellä, ja jo seuraavana päivänä chicagolaiset sanomalehdet ilmoittivat, että 18 894 ottelua paikan päällä seurannutta katsojaa oli saanut todistaa nyrkkeilyhistorian kolmanneksi nopeinta tyrmäystä.


title: Sonny Liston

text: Liston puolusti maailmanmestaruuttaan ensimmäistä kertaa Pattersonia vastaan käymässään uusintaottelussa 22. heinäkuuta 1963 Las Vegasin Convention Centerissä. Myös tällä kertaa Patterson joutui tyrmätyksi heti ensimmäisessä erässä, kestettyään vain neljä sekuntia pidempään ja käytyään maassa kolmesti. Molemmat ottelijat tienasivat kamppailusta 1,5 miljoonaa dollaria.


title: Sonny Liston

text: Vuonna 1963 Liston kävi esiintymässä nyrkkeilyfaneille Euroopassa, mutta sitä jouduttiin lyhentämään ihmisten kiinnostuksen puutteen takia. Liston vieraili myös Suomessa ja veti Linnanmäelle suuren yleisöjoukon seuraamaan naruhyppyään (Suomesta ei löytynyt sopivaa nyrkkeilijää edes harjoitusvastustajaksi) lavalle rakennetussa kehässä.


title: Sonny Liston

text: Listonin seuraava haastaja oli nuori Cassius Clay, joka oli voittanut alemman raskaan sarjan olympiakultaa vuoden 1960 Rooman kisoissa. Hän oli noussut Listonin ja Pattersonin ensimmäisen ottelun jälkeen kehään ja jättänyt haasteensa hallitsevalle mestarille. Kun vastausta ei tullut, Clay esitti haasteen uusintaottelussa, jolloin Liston hyväksyi sen.


title: Sonny Liston

text: Nyrkkeilyasiantuntijat eivät uskoneet Clayn mahdollisuuksiin, koska hän oli niin nuori. Clay oli tapansa mukaan ennustanut kamppailun päättyvän kahdeksannessa erässä, mihin Liston totesi, että kaksi erää riittää. Otteluun lähdettäessä vedonlyöntikertoimet olivat 7–1 Listonin hyväksi, ja hän ihmetteli ennen ottelua huolettomasti, kuinka saisi nyrkkinsä ulos haastajansa suuresta suusta. Kaikesta huolimatta Clay oli varma voitostaan ja nimitteli Listonia ”rumaksi karhuksi”. Hän häiritsi Listonia tunkeutumalla hänen harjoitussalilleen ja jopa hänen kotiinsa Denverissä. Clay soitti puhelinkopista kaikille Denverin sanomalehdille ja televisiokanaville, matki vanhan naisen ääntä ja kertoi Cassius Clayn aikovan ”tunkeutua Listonin kotiluolaan yöllä”. Clay otti mukaansa karhunraudat ja turkin ja meni Listonin pihalle, jolloin hiilihangolla aseistautunut Liston käski hänen poistua. Poliisi ehti saapua paikalle ennen tilanteen kärjistymistä.


title: Sonny Liston

text: Clayn tempaukset saivat Listonin hämilleen, koska hän ei tiennyt, oliko hänen vastustajansa peloissaan vai hullu. Liston yritti vielä ennen kamppailua nujertaa Clayn pelätyllä tuijotuksellaan, mihin Clay vastasi: ”I’ve got you now, Chump!” Clay on kuitenkin myöhemmin myöntänyt pitäneensä Listonia pelottavana vastustajana.


title: Sonny Liston

text: Ottelu käytiin 25. helmikuuta 1964 Miami Beachissa. Aluksi Clay löi mestaria jabilla ja liikkui tämän ympärillä, jolloin Liston joutui ajamaan häntä takaa. Liston löi Clayn vartaloon kovia koukkuja, joilla oli voittanut aikaisemmat vastustajansa, mutta ne eivät hidastaneet Clayn liikkumista. Kolmannessa erässä Liston sai silmänsä yläpuolelle uransa ensimmäisen haavan. Neljännen erän jälkeen Clayn silmiin oli joutunut ainetta, jota Listonin kulmamiehet olivat käyttäneen tämän haavan paikkaamiseen ja jota oli päätynyt hänen hanskoihinsakin. Clay olisi halunnut luovuttaa, mutta hänen valmentajansa Angelo Dundee pakotti jatkamaan. Kuudennessa erässä aine oli lähtenyt Clayn silmistä ja hän hallitsi kamppailua. Erän jälkeen Liston luovutti kipeään olkapäähänsä vedoten. Ottelu oli silloin kehätuomarin ja arvostelutuomarien laskelmien mukaan tasatilanteessa. Koska ottelun tulos oli yllättävä, lehdistössä alkoi liikkua huhuja Listonin leirin järjestämästä vedonlyöntipetoksesta. Las Vegasin vedonlyöntitoimistot kuitenkin vahvistivat, ettei Clayn puolesta ollut pelattu epäilyttävän suuria summia rahaa. Väitettiin myös, että Liston olisi luovuttanut ja käyttänyt olkapäävammaa tekosyynä tajuttuaan, ettei voi voittaa haastajaansa.


title: Sonny Liston

text: Ottelun jälkeisenä päivänä Clay ilmoitti liittyneensä "Nation of Islamiin" ja muutti nimensä Cassius X:ksi ja myöhemmin Muhammad Aliksi. Hän menetti WBA:n maailmanmestaruuden suostuttuaan kohtaamaan uusintaottelussa Listonin, joka ei ollut liiton määrittämä ykköshaastaja, joten uusintaottelussa oli panoksena ainoastaan WBC:n mestaruusvyö. Uusintaottelu käytiin pienessä Lewistonin kaupungissa Mainessa 25. toukokuuta 1965. Ennen ottelun alkua Listonin harjoittelu ei sujunut hyvin, vaikka hän treenasi kovemmin kuin koskaan ennen. Hän oli jälleen kamppailun ennakkosuosikki, mutta tällä kertaa vedonlyöjien voittosuhde oli vain 8–5. Ottelun alettua Ali liikkui nopeasti ympäriinsä tanssiliikkein ja yritti pitää etäisyyttä vastustajaansa. Yllättäen hän löi äärimmäisen nopean oikean (tunnetaan nimellä "Phantom Shot", suom. "Haamuisku"), joka kaatoi Listonin kanveesiin ensimmäistä kertaa tämän uralla. Iskun nopeudeksi on myöhemmin laskettu kaksi sadasosasekuntia dokumentissa "Kehäkuninkaat" vuonna 1996. Ali seisoi Listonin vieressä ja huusi hänelle samalla, kun kehätuomari Jersey Joe Walcott yritti saada Alin takaisin kulmaukseensa. Tuomari unohti tämän vuoksi laskea Listonille lukua, ja hän pääsi nousemaan ylös kanveesista. Miehet jatkoivat ottelua, kunnes tuomari kävi tiedustelemassa ajanottajalta, kauanko Liston oli ollut kanveesissa. Saatuaan tietää ajan tuomari päätti keskeyttää ottelun ja julisti Alin voittajaksi tyrmäyksellä. Koska toinen ottelu oli ensimmäistäkin yllättävämpi, se herätti jälleen epäilyksiä siitä, että tulos olisi ollut ennalta sovittu. Liston kielsi tämän jyrkästi kaksi vuotta myöhemmin antamassaan haastattelussa. Hän on itse sanonut, että Ali sattui vain lyömään häntä oikealla hetkellä, kun hänen tasapainonsa ei ollut kunnossa.


title: Sonny Liston

text: Ottelun jälkeen Liston vetäytyi yksin hotellihuoneeseensa murjottamaan tappiotaan. Floyd Patterson, jolta Liston oli mestaruutensa voittanut, astui huoneeseen ja yritti lohduttaa tätä kertomalla, miltä hänestä oli tuntunut omien ensimmäisen erän tappioidensa jälkeen. Liston ei vastannut mitään, mutta kun Patterson oli poistumassa huoneesta, Liston kiitti häntä saamastaan tuesta.


title: Sonny Liston

text: Tappionsa jälkeen Liston vetäytyi vuodeksi julkisuudesta, kunnes teki yllättävän paluun Tukholmassa järjestetyssä ottelussa, jossa hän voitti saksalaisen Gerhard Zechin seitsemännen erän tyrmäyksellä. Hän otteli Ruotsissa neljä ottelua vuosien 1966–1967 välillä ja voitti yhden vastustajansa teknisellä tyrmäyksellä ja loput kolme tyrmäyksellä. Yhtä myöhemmin Meksikossa käytyä ottelua lukuun ottamatta nämä olivat hänen ainoat ottelunsa Yhdysvaltojen ulkopuolella. Listonin suosio Ruotsissa oli lähes yhtä suuri kuin Floyd Pattersonin, joka oli vieraillut siellä muutamaa vuotta aiemmin.


title: Sonny Liston

text: Tappioistaan ja iästään huolimatta Liston oli edelleen pelätty vastustaja, ja esimerkiksi maailmanmestariksi Alin jälkeen noussut Joe Frazier kieltäytyi kohtaamasta häntä. Samoihin aikoihin tuleva maailmanmestari George Foreman ystävystyi Listonin kanssa, joka myös toimi tämän harjoitusvastustajana. Jälkikäteen Foreman ihmetteli, kuinka hänen iskunsa eivät tuntuneet vaikuttavan Listoniin. Lisäksi Foreman sanoi Listonin olevan miellyttävä kaveri.


title: Sonny Liston

text: Sonny Liston jatkoi nyrkkeilijänuraansa voitokkaasti vielä vuosikymmenen loppuun. Vain yksi voitoista tuli pisteillä ja loput tyrmäyksellä. 12. marraskuuta 1968 Liston otteli Roger Rischeriä vastaan hyväntekeväisyysottelussa, jossa kerättiin rahaa Ben Anolikille, Pennsylvanian ensimmäiselle sydänsiirtopotilaalle. 6. joulukuuta 1969 hän kohtasi Leotis Martinin ottelussa uudelleen luodusta NABF:n raskaansarjan mestaruudesta ja koki uransa neljännen tappion, kun Martin tyrmäsi hänet voimakkaalla suoralla yhdeksännessä erässä. Pian ottelun jälkeen Martin joutui lopettamaan uransa, koska Listonin isku oli puhkaissut hänen verkkokalvonsa. Liston otteli vielä kerran 29. kesäkuuta 1970 voittaen nuoren Chuck Wepnerin teknisellä tyrmäyksellä kymmenennessä erässä.


title: Sonny Liston

text: 6. tammikuuta 1971 Geraldine Liston palasi kotiin Las Vegasiin viikon matkaltaan St. Louisista ja löysi 38-vuotiaan aviomiehensä Sonny Listonin kuolleena sängystä. Ruumiin lähettyviltä löytyi huumeiden piikittämiseen käytettäviä välineitä. Poliisit päättelivät ovelle jääneistä sanomalehdistä, että Liston oli ollut kuolleena jo kahdeksan päivää, joten viralliseksi kuolinpäiväksi merkittiin 30. joulukuuta 1970. Kuolemaa pidetään yleisesti epäilyttävänä, koska Listonilla oli paljon yhteyksiä alamaailmaan, mutta rikollisten osuutta ei ole koskaan voitu todistaa. Tarkka kuolinsyy jäi selvittämättä, mutta huumeiden vaikutusta on epäilty. Listonin käsivarressa oli useita neulanjälkiä, ja keittiöstä löydettiin poliisin etsintöjen yhteydessä heroiinia. Monet Listonin lähipiirissä ovat väittäneet, että kuolema olisi vain lavastettu huumeiden yliannostukseksi. Heidän mukaansa Liston pelkäsi neuloja eikä olisi sen vuoksi voinut piikittää itseensä heroiinia. Hänen tiedetään silti käyttäneen vahvoja huumeita ainakin viimeisinä vuosinaan.


title: Sonny Liston

text: Sonny Liston on haudattu "Paradise Gardens" -hautausmaalle Las Vegasissa. Hänen pronssiseen hautakiveensä on kirjoitettu: "Charles Sonny Liston. 1932–1970. A man."


title: Sonny Liston

text: Nyrkkeilyä seurannut yleisö ei yleensä pitänyt Listonista, minkä takia häntä on sanottu lajin vihatuimmaksi maailmanmestariksi Jack Johnsonin jälkeen. Silti asiantuntijat pitivät häntä hänen huippuaikoinaan yhtenä kaikkien aikojen suurimmista mestareista ja vertasivat häntä samalla tyylillä otelleisiin nyrkkeilylegendoihin, kuten Rocky Marcianoon ja Joe Louisiin. Kun Liston voitti maailmanmestaruuden, "The Ring" -lehden perustaja Nat Fleisher ehti julistamaan hänet kaikkien aikojen parhaimmaksi nyrkkeilijäksi, ja entinen maailmanmestari Joe Louis sanoi hänen pysyvän mestarina niin kauan kuin haluaa. Kun Liston yllättäen menetti mestaruutensa Cassius Claylle ja hävisi uusintaottelunkin, hänen mahdollisuuksiinsa nousta uudestaan mestaruusotteluun ei enää yleisesti uskottu. Myöhemmin on esitetty spekulaatioita, että Liston olisi ollut Claylle hävitessään jo yli 40-vuotias, jolloin hän olisi ollut aikanaan maailman vanhin raskaansarjan maailmanmestari. Tämä näkemys on esitetty, koska Liston näytti huomattavasti ilmoittamaansa vanhemmalta eikä hänen syntymäajastaan ole varmuutta.


title: Sonny Liston

text: Arvostettu suomalainen nyrkkeilytoimittaja Ilmo Lounasheimo on arvioinut kirjassaan "Kehän sankarit" Listonin olleen vuosina 1958–1963 "todella maailman paras". Vuonna 2005 International Boxing Research Organization sijoitti hänet 9 listallaan parhaimmat raskassarjalaiset kautta aikojen.


title: Sonny Liston

text: Ottelutyyliltään Liston oli hyökkäävä, ja hänen tapaansa kuului usein käydä päin vastustajan iskuja. Hänen fyysiset avunsa olivat merkittävät jo hänen aloittaessaan uransa. Hän oli 184 senttimetriä pitkä, mutta hänen ulottuvuutensa oli noin 213 senttimetriä. Lisäksi hänen nyrkkinsä oli aikakauden kookkain (maailmanmestareista ainoastaan Primo Carneran nyrkki on ollut yhtä suuri), ympärysmitaltaan 38 senttimetriä. Siksi hänen nyrkkeilyhansikkaansa jouduttiin myöhemmin valmistamaan tilaustyönä. Listonin niska oli vahva, minkä vuoksi häntä ei ollut helppo tyrmätä. Painoa hänellä oli koko uransa ajan keskimäärin 95 kilogrammaa, minkä takia hän varsinkin uransa alussa oli usein vastustajiaan kookkaampi, koska 1950-luvun alun raskassarjalaiset painoivat keskimäärin 80–85 kilogrammaa. Painoedun lisäksi hänen voimakkaat iskunsa osaltaan korvasivat puutteellista tekniikkaa, ja iskujenvaihdossa Liston pystyi voittamaan kaikki vastustajansa, sillä hän osasi lyödä vahvoja koukkuja molemmilla käsillään. Myös hänen jabinsa oli tavanomaista voimakkaampi, ja Liston pystyi jopa tyrmäämään vastustajiaan sillä.


title: Sonny Liston

text: Listonin merkittävin heikkous oli jalkatyö, ja hän liikkui kehässä kömpelösti. Lisäksi hänen ottelutaktiikkansa oli usein yksinkertainen. Näiden puutteiden takia hän joutui varsinkin uransa alussa tyytymään usein pistevoittoihin, koska ei kyennyt saamaan nopeampia vastustajiaan kiinni. Myös Listonin oikeaa suoraa pidettiin heikkona, minkä takia hän pyrkikin iskemään vasemmalla aina kuin mahdollista.


title: Sonny Liston

text: Listonin läheiset suhteet järjestäytyneeseen rikollisuuteen olivat yleisesti tiedossa hänen uransa aikana. Tuttavat ovat kertoneet Listonin ihailleen rikollisia ja pitäneen heitä "mahtavina". Jo poikana hän oli isokokoinen ja joutui jengissä usein hoitamaan väkivaltaiset tehtävät. Listonin managerina hänen ammattilaisuransa alussa toimi tunnettu gangsteri Joseph "Pep" Barone, joka oli toiminut rikollisjohtaja Frankie Carbon luottomiehenä. Virallisesti Barone vaihdettiin George Katziin, jotta Liston olisi päässyt suuriin otteluihin, mutta hänen tiedetään vaikuttaneen Listonin uraan myöhemminkin. Kun Liston tienasi 80 000 dollaria oteltuaan saksalaisen Albert Westphalin kanssa, ainakin 18 000 dollaria rahoista päätyi Baronelle.


title: Sonny Liston

text: Kun Liston pääsi vihdoin maailmanmestaruusotteluun Floyd Pattersonia vastaan, hän ilmoitti julkisuudessa katkaisseensa kaikki suhteensa alamaailmaan. 1950-luvun lopulla FBI yritti kitkeä järjestäytyneen rikollisuuden vaikutuksen ammattijärjestöihin, uhkapelaamiseen ja ammattiurheiluun. Näissä olosuhteissa ei pidetty hyvänä, että maailmanmestariksi nousisi nyrkkeilijä, jonka tiedettiin olleen tekemisissä mafian kanssa.


title: Sonny Liston

text: Yhteydet alamaailmaan vaikeuttivat Listonin uraa, eikä hänen annettu otella kertaakaan New Yorkissa, lähimmilläänkin vain Baltimoressa. Tästä huolimatta rikollisten vaikutuksesta Listonin uraan tai otteluiden lopputuloksiin ei ole tarkkaa tietoa. Pidetään epätodennäköisenä, että rikolliset olisivat vaikuttaneet varsinkaan Listonin alkuaikojen otteluihin, eikä heillä ainakaan todistettavasti ollut osuutta hänen ennenaikaiseen kuolemaansa.


title: Superpallo

text: Superpallo, alkuperäiseltä tuotenimeltään Super Ball, myöhemmin Superball, on alun perin yhdysvaltalaisen Wham-O-yhtiön valmistama erittäin elastinen leikkikalupallo, joka on valmistettu Zectron-nimisestä synteettisestä kumista. Superpallon keksi kemisti Norman Stingley vapaa-ajallaan vuonna 1965. Superpallo on erittäin kimmoisa ja pomppii hyvin.


title: Frelimo

text: Frelimo eli Mosambikin vapautusrintama (portugaliksi Frente de Libertação de Moçambique) on mosambikilainen vasemmistopuolue, joka nousi maan johtoon sen itsenäistyttyä vuonna 1975. Se perustettiin Dar es Salaamissa vuonna 1962. Puolue käynnisti 1960-luvulla sissisodan Portugalin siirtomaavaltaa vastaan. Maan saatua itsenäisyyden 1975 Frelimo ajautui sisällissotaan Renamo-puoluetta vastaan. Frelimo oli aikoinaan marxilais-leninistinen


title: Frelimo

text: Mosambikin kansallislauluna oli aiemmin puolueen kunniaksi sävelletty "Viva, Viva a FRELIMO".


title: Afonso Dhlakama

text: Afonso Marceta Macacho Dhlakama (1. tammikuuta 1953 Mangunde – 3. toukokuuta 2018) oli mosambikilainen poliitikko, joka toimi Renamo-puolueen johtajana. Mosambikin sisällissodan päättyessä Dhlakama ja Frelimon Joaquim Chissano allekirjoittivat virallisen rauhansopimuksen Roomassa 5. lokakuuta 1992.


title: Afonso Dhlakama

text: Dhlakama osallistui Mosambikin presidentinvaaleihin 1994, 1999, 2004 ja 2009. Hän hävisi ne Frelimo-puolueen edustajille.


title: Leandro Romagnoli

text: Leandro Atilio "Pipi" Romagnoli (s. 17. maaliskuuta 1981, Buenos Aires, Argentiina) on argentiinalainen jalkapalloilija. Hyökkäävänä keskikenttäpelaajana pelaava, 172 senttimetriä pitkä Romagnoli edustaa Portugalin pääsarjassa SuperLigassa pelaavaa Sporting Lissabonia lainasopimuksella, mutta on virallisesti meksikolaisen CD Veracruzin pelaaja. Romagnolilla on myös Italian passi.


title: Leandro Romagnoli

text: Romagnolin uran ensimmäinen kausi ammattilaisena oli kausi 1998/1999, jonka hän pelasi San Lorenzossa. Hän edusti seuraa kuuden ja puolen kauden ajan, kunnes siirtyi Veracruziin kaudella 2004/2005. Seurajoukkueurallaan Romagnoli on voittanut kerran Argentiinan mestaruuden.


title: Leandro Romagnoli

text: Argentiinan maajoukkueessa Romagnoli on pelannut kaksi ottelua, joista ensimmäisen vuonna 2003 Yhdysvaltoja vastaan. Hän oli mukana myös vuonna 2001 nuorten maailmanmestaruuden voittaneessa maajoukkueessa.


title: Asko

text: Asko on suomalainen sisustusmyymäläketju ja kodinkonemerkki. Ketjulla on yhteensä 34 sisustusliikettä Suomessa sekä neljä sisustusmyymälää Virossa. Erinäisten liikejärjestelyjen jälkeen suomalainen Indoor Group omistaa nykyisin Asko-myymälät ja slovenialainen Gorenje Asko-kodinkonemerkin. Asko perustettiin lähes sata vuotta sitten huonekaluvalmistajaksi ja sillä on monivaiheinen historia kansainvälisenä monialayrityksenä.


title: Asko

text: Puusepän poika, puuseppä Aukusti Avonius perusti Lahden Puusepäntehtaan Askon päivänä 6. syyskuuta 1918. Vuonna 1931 yhtiö vaihtoi nimensä Asko-Avonius Huonekalutehtaiksi ja tuotenimeksi otettiin tässä vaiheessa Asko. Myös perustaja vaihtoi sukunimensä Asko-Avoniukseksi.


title: Asko

text: Lahden Puusepäntehtaan ensimmäinen toimipaikka oli Vesijärvenkatu 3. Yritys alkoi valmistaa sarjatuotantona kohtuuhintaisia huonekaluja, aluksi kuuden henkilön voimin. Yhtiö sai 500 kirjoituspöydän tilauksen. Sitä toteuttaessaan yritys sai kehitettyä sarjatuotantoaan ja yhtiön tuotevalikoima laajeni nopeasti muihin kalusteisiin ja kokonaisiin kalustoihin. Askolla oli alusta asti tehtaansa lisäksi myös omia myymälöitä, ensimmäinen aloitti vuonna 1919. Vuonna 1923 yhtiö rakensi uuden tehtaan Lahden Vuoksenkadun varrelle. Uusi tehdas varmisti lopullisesti Aukusti Avoniuksen aseman maamme nykyaikaisen huonekaluteollisuuden uranuurtajana. Tällöin yrityksellä oli 48 työntekijää. Vuonna 1928 valmistui jälleen uusi tehdas Lahden rautatieaseman luo. Se oli silloin maan suurin ja ajanmukaisin tehdasrakennus. Samana vuonna yhtiö julkaisi ensimmäisen tuotekataloginsa. Uusinta tehdasta laajennettiin edelleen vuonna 1930, jolloin tuotantolaitosten yhteyteen sijoitettiin myös yrityksen pääkonttori.


title: Asko

text: 1930-luvun alussa Asko laajensi omaa myymäläverkostoa perustamalla omia myymälöitä paikkakunnille, joissa yhtiöllä ei ollut jälleenmyyjiä. Laman aikana tehty laajentuminen ei kuitenkaan kannattanut, vaan myymälät suljettiin 1934 mennessä. Jatkossa Asko lähti vain osakkaaksi kauppiasvetoisiin myymälöihin.


title: Asko

text: Asko perusti myyntikonttorin Lontooseen 1931, ja Englannista tuli yhtiölle ensimmäinen tärkeä vientimaa. Vientiin meni etupäässä tuoleja. Vienti kasvoi kolmasosaan koko myynnistä.


title: Asko

text: Mallistoon ilmestyivät verhoillut nojatuolit 1930-luvulla ja huonekalut muuttuivat pelkistetympään suuntaan. Samoihin aikoihin mallistosuunnittelua alettiin tilata alan ammattilaisilta ja vuonna 1932 palkattiin ensimmäinen oma sisustusarkkitehti. Tuotteille ryhdyttiin antamaan kahden vuoden takuu, ja Asko käytti ahkerasti lehtimainontaa. Yhtiö kasvoi 1930-luvulla selväksi markkinajohtajaksi Suomessa. Yhtiön myynti nelinkertaistui vuosina 1933–1938 ja työntekijämäärä nousi 275:een.


title: Asko

text: Tehdasta laajennettiin taas 1937 ja perustettiin putkihuonekaluosasto, joka pian erotettiin UPO-tytäryhtiöksi. Vuonna 1940 tapahtui osayhtiöittäminen. Silloin syntyi Asko Tehtaat Oy, joka muodosti Tyylikalusto Oy:n ja UPO Oy:n kanssa konsernin.


title: Asko

text: Sodan jälkeen sen aiheuttamien vahinkojen ja Karjalan siirtolaisten uusien kotien myötä tuotanto keskitettiin välttämättömiin huonekaluihin, jotka kansanhuoltoministeriö määräsi myymään kohtuuhintaan. Tämän ajan suosikkeja oli muun muassa ruokailuhuoneen Siro-kalusto. 1940-luvun lopulla suunnittelijana aloitti Ilmari Lappalainen, jonka Laila-sohvakalusto tuli suosituksi.


title: Asko

text: Vuonna 1956 tehdasta laajennettiin ja se oli Pohjoismaiden suurin. Työntekijöitä oli 1 100. 1950- ja 1960-lukujen vaihteessa vakinaisia suunnittelijoita oli kahdeksan ja ulkopuolisiakin käytettiin, tunnetuimpina Ilmari Tapiovaara ja Tapio Wirkkala. Pääsuunnittelijana toimi muun muassa Olli Borg vuosina 1964–1967.


title: Asko

text: 1960-luvulla sohvakalustojen kysyntää lisäsi televisioiden yleistyminen ja yhtenäiseen sisustukseen pyrittiin yhä suuremmilla kalustesarjoilla. Messuille ostettiin rohkeita katseenvangitsijoita, kuten Eero Aarnion pallotuoli, joka aloitti lujitemuovisten, modernien kalusteiden suosion. Askon tuotteita myytiin yli 20 maahan Finnternational-brändillä ja saman kaluston oli sovittava eri maihin.


title: Asko

text: Yhtiön perustajan kuollessa 1965 yhtiö oli Lahden suurin ja Suomen suurimpia. Samana vuonna tuotantopuolen Asko Tehtaat Oy ja myymäläorganisaation Asko osakeyhtiö sulautettiin yhdeksi yhtiöksi.


title: Asko

text: UPO:n toimitusjohtaja Arvi Tammivuori, Aukusti Asko-Avoniuksen poika, kehitti Upoa määrätietoisesti 1960-luvulla, ja yhtiön PVC-muoviputkia valmistava tehdas valmistui 1967 Nastolaan. Muovialasta muodostui merkittävä konsernin tukijalka.


title: Asko

text: Askon suuruudenaika oli 1970-luvulla. Vuonna 1975 yhtiöllä oli muun muassa 12 omaa huonekalumyymälää Länsi-Saksan suurimmissa kaupungeissa, kolme myymälää Ruotsissa Asko Finncenter -nimellä, tytäryhtiöt Englannissa, Ranskassa, Sveitsissä, Hollannissa ja Belgiassa, kaksi sahaa, vaneritehdas, täyden valikoiman Asko-tavaratalot Lahdessa ja Jyväskylässä, ja neljä Upon myyntiyhtiötä Ruotsissa, Norjassa, Englannissa ja Länsi-Saksassa. Viennin osuus kuitenkin lähti 1970-luvun alkupuolella laskemaan.


title: Asko

text: Yhtiö joutui 1970-luvun lamassa talousvaikeuksiin. Vuonna 1977 Asko ja Upo fuusioitiin Asko-Upo Oy:ksi. Asko-Upo Oy sulautui 1981 Asko Yhtymään. Muoviputkiteollisuus yhtiöitettiin Oy Uponor Ab:ksi 1982, Neste Oy :n tullessa yhtiöön kolmasosan omistajaksi.


title: Asko

text: 1980-luvulla Asko-konserni diversifioitui, ostaen yrityksiä uusilta toimialoilta. 1986 yhtiö osti Oy Finlayson Ab :n ja poisti yhtiön pörssistä. Finlayson omisti edelleen Suomen Trikoon. Yhtiö osti myös parkettia tuottavan Upofloor Oy :n.


title: Asko

text: 1990-luvulla käynnistyi uusi aikakausi, kun Asko alkoi vähitellen keskittyä muoviputkiin konsernin pääliiketoiminta-alueena. Yhtiö alkoi suunnata varoja Uponorin kehittämiseen, luopui tämän ydinalueen ulkopuolisista liiketoiminnoista. Asko myi 1998 Finlaysonin, ja 1999 perinteisen kalusteliiketoimintansa Sponsor Capital Oy:n hallinnoimalle rahoitusyhtiölle, joka yhdisti sen Sotkan kanssa Indoor Group Oy:ksi. Vuoden 2005 alussa Keskon tytäryhtö KesWell osti Indoor Groupin. Vuonna 2000 yhdistettiin Upofloor Karelia parketin kanssa Karelia-Upofloor Oy:ksi ja 2004 se myytiin. Kesäkuussa 2017 Kesko myi Indoor Groupin sijoittajaryhmälle, johon kuuluvat Sievi Capital, kolmen Sotka-ketjun franchising-yrittäjää ja eläkeyhtiö Etera.


title: Asko

text: Vuonna 2000 Oy Uponor Ab fuusioitui emoyhtiönsä Asko Oyj:n kanssa, ja yrityksen nimeksi tuli Uponor Oyj. Asko-konsernin jatkaja on siis nykyään Uponor Oyj, jonka pääomistajiksi ovat myöhemmin tulleet Pekka, Jukka ja Jari Paasikivi suoraan ja Oras Investin kautta. Asko-nimeä käyttävät huonekalu- ja kodinkoneliiketoiminnat taas ovat yhtiöstä pois myytyjä osia. Uponor on kansainvälinen markkinajohtaja rakentamisen ja kunnallistekniikan putkijärjestelmissä ja asuntojen lattialämmitysjärjestelmissä. Sen tuotteita myydään sataan eri maahan ja yhtiön palveluksessa on yli 7 000 henkilöä 26 maassa.


title: Asko

text: Askon levyhuonekalutehtaan toimintaa jatkoi Best Furniture, joka ajautui ensiksi velkasaneeraukseen ja sitten konkurssiin. Askon verhoiltujen huonekalun tuotantoa jatkaa Indoor Groupin omistama Insofa Oy, joka on yksi Suomen suurimmista verhoitujen kalusteiden tuottajista.


title: Asko

text: Askon tytäryhtiö Upo laajensi toimintaansa kodinkoneisiin 1940- ja 1950-luvuilla. Vuonna 1941 Lahdessa valmistui ensimmäinen Upo-silitysrauta ja 1952 ensimmäinen jääkaappi sekä vuotta myöhemmin pesukone. Vuonna 1957 alkoi liesien, 1958 mankelien ja 1959 pyykkilinkojen tuotanto. Vuonna 1960 kodinkoneiden vientiä Pohjoismaihin kehitettiin, ja samana vuonna Ruotsiin perustettiin Upo AB. 1970-luvulla alkoi myös kotimainen astianpesukonetuotanto. Vuosikymmenen loppupuolta leimasi yhteistyö Rosenlewin kanssa, jonka kanssa luotiin yhteisyhtiö Kotimaiset Kotitalouskoneet Oy.


title: Asko

text: 1980-luvulla toimintaa laajennettiin yritysostoilla, kun Ruotsista ostettiin ensin liesituuletintehdas Futurum Ab ja sitten kylmälaiteyhtiö Osby AB 1987 sekä Cylinda 1988 ja tuuletinvalmistajat Ruotsista ja Englannista.


title: Asko

text: 1990-luvulla tuuletinvalmistajat sekä Futurum ja Osby myytiin. Toimialan nimeksi vaihtui Asko Appliances.


title: Asko

text: Vuonna 2000, Asko-ryhmän keskittyessä Uponoriin, Asko Appliances –ryhmä myytiin italialaiselle perheyritykselle Antonio Merloni S.p.A.:lle, jonka pääkonttori sijaitsee Fabrianossa, Keski-Italiassa.


title: Asko

text: Antonio Merloni oli kodinkoneiden alihankkija-valmistaja, joka ei kuitenkaan kyennyt hyödyntämään Askon brändiä, vaan talousvaikeuksissa myi Asko Kodinkoneet -ryhmän slovenialaiselle alan yritykselle Gorenjelle. Samana vuonna aletaan kodinkoneita myydä Suomessa myös Asko-tuotemerkillä.


title: Asko

text: Asko kodinkoneiden tuotanto Suomessa loppui 2012, kun Lahden liesitehtaan tuotanto siirrettiin Gorenjen tehtaalle Tšekkiin. Gorenje myy edelleen sekä Upo- että Asko-merkkisiä kodinkoneita kaikissa Pohjoismaissa, ja Suomen Asko Kodinkone -liiketoiminta on nykyään (2014) Gorenjen omistaman ruotsalaisen Asko Appliances AB:n sivuliike. Asko on Gorenjen premium-laatumerkki, jolla yhtiö kilpailee muun muassa Australiassa ja Yhdysvaltain markkinoilla, jossa Asko on ollut kodinkone-brändinä vuodesta 1987. Asko-tuotemerkkiä markkinoidaan myös Kiinassa Gorenjen premium-merkkinä. Tästä osoituksena näkyvyys keskeisillä markkinapaikoilla, muun muassa Shanghain Citic-square -ostoskeskuksessa. Gorenje kilpailee siis Asko-nimellä muiden laatumerkkien kuten Boschin, AEG:n ja Mielen kanssa.


title: Asko

text: Asko-kodinkoneiden tuotanto loppui Ruotsissa 2013, ja tuotanto siirrettiin Sloveniaan. Mainoslauseena maailmalla käytetty "Swedish quality since 1950" viittaa Cylindan perustamisvuoteen.


title: Asko

text: Asko on yksi tunnetuimpia suomalaisia tavaramerkkejä. Asko oli moneen otteeseen edelläkävijä huonekalumuotoilussa niin huippuaikoinaan 1960- ja 1970-luvuilla kuin vielä 1990-luvullakin. Johtavia muotoilijoita, joiden tuotteisiin keräilyä kohdistuu, ovat Tapio Wirkkala, Eero Aarnio, Maija Heikinheimo ja Voitto Haapalainen.


title: Asko

text: Ilmari Lappalaisen "Laila"-nojatuolit ja -sohvat vuodelta 1948 ovat keräilijöiden suosiossa, 1990-luvulta Markku Pakkasen "Harlekiini".


title: Asko

text: Asko-keräilyhuonekaluja saattaa löytää eritasoisista huutokaupoista ja antiikkiliikkeistä. Korkeimpia hintoja on saatu Eero Aarnion pallotuoleista, Ilmari Tapiovaaran kalusteista ja Tapio Wirkkalan vaneripöydistä. Pallotuolien hinnat ovat olleet muutamasta tuhannesta eurosta aina 10 000 puntaan kappaleelta (noin 12 000 €) ja Wirkkalan vaneripöydät sekä Tapiovaaran Crinolette noin 6 000 euroa kappaleelta. Askon kalusteita on myyty muun muassa Christie’s ja Sotheby’s-huutokauppakamareissa. Phillips de Pury & Company New Yorkissa on myynyt Askoa useampaan otteeseen.


title: Renamo

text: Renamo eli Mosambikin kansallinen vastarintaliike (portugaliksi Resistência Nacional Moçambicana) on mosambikilainen konservatiivinen antikommunistinen poliittinen puolue.


title: Renamo

text: Renamo perustettiin Mosambikin itsenäistyttyä vuonna 1975. Sen ja Frelimo-puolueen valtataistelu johti viimein maan sisällissotaan. Pysyvä rauha saavutettiin vuonna 1992. Renamo sai sisällissodan aikana tukea Etelä-Afrikalta, Rhodesialta ja Yhdysvalloilta.


title: Renamo

text: Renamon ensimmäinen johtaja oli André Matsangaissa. Hänen kuoltuaan 1979 johtajaksi valittiin Afonso Dhlakama, joka toimi tehtävässä kuolemaansa 2018 saakka.


title: Jamie Lee Curtis

text: Jamie Lee Curtis (s. 22. marraskuuta 1958 Los Angeles, Kalifornia, Yhdysvallat) on yhdysvaltalainen näyttelijä ja kirjailija. Hän on näyttelijöiden Tony Curtisin ja Janet Leigh’n tytär. Jamie Lee Curtis tuli tunnetuksi "Halloween"-elokuvissa, joissa hän näytteli Laurie Strodea. Curtis näytteli elokuvassa "Halloween – naamioiden yö" ollessaan 19-vuotias. Elokuva oli suuri menestys, ja sen jälkeen hän sai rooleja muihinkin kauhuelokuviin, kuten "Kauhun kiskot", "Usva" ja "Koston kruunajaiset". Elokuvien ansiosta Curtis sai lempinimen "original scream queen". Sittemmin hän on näytellyt usean eri genren elokuvissa, joita ovat muun muassa "Kala nimeltä Wanda", "Perjantai on pahin" ja "Tosi valheita".


title: Jamie Lee Curtis

text: Curtis esittää yhtä pääosaa vuonna 2015 alkaneessa kauhukomediasarjassa "Scream Queens". 15. syyskuuta 2017 julkistettiin, että Jamie Lee Curtis palaa Halloween-elokuvasarjaan hänen tunnettuun, ikoniseen rooliinsa Laurie Strodena. Tulevan Halloween-elokuvan on määrä ilmestyä elokuvateattereihin 19. lokakuuta 2018.


title: Jamie Lee Curtis

text: Hän on naimisissa näyttelijä Christopher Guestin (paroni Haden-Guest) kanssa, ja paronin vaimona hänellä olisi oikeus arvonimeen Lady Haden-Guest.


title: Kronenbourg

text: Brasseries Kronenbourg on ranskalainen olutpanimo, jonka Jérôme Hatt perusti Strasbourgissa vuonna 1664. Se valmisti alun perin pintahiivaoluita, mutta tunnetaan nykyään pohjahiivaoluistaan.


title: Kronenbourg

text: Panimot sijaitsevat Obernaissa ja Champigneullesissa.


title: Kronenbourg

text: Kronenbourgin tuotteita ovat:


title: Kotipizza Group

text: Kotipizza Group Oyj on suomalainen fast casual -ravintolaliiketoimintaan keskittynyt konserni.. Konserniin kuuluu neljä yritystä, joista kolme on ravintolaketjuja:, Kotipizza Oyj ja Chalupa Oy harjoittavat ravintola-alan franchising-toimintaa Suomessa ja The Social Burger Joint Oy harjoittaa ravintola-alan toimintaa oman ravintolansa kautta. Konsernin neljäs yritys, Helsinki Foodstock Oy, tarjoaa ruokaan liittyviä hankinta-, logistiikka- ja valikoimapalveluita ketjuohjatuille yrityksille. Sen asiakkaisiin kuuluu muun muassa Kotipizza-ketju sekä muita merkittäviä pikaruoka-alan toimijoita.Yrityksen osakkeet on listattu Nasdaq OMX Helsingin päälistalla.


title: Kotipizza Group

text: Vuonna 2017 Kotipizza Groupissa oli 20 työntekijää, Kotipizzan ketjujohdossa työskenteli 19 henkilöä, Foodstockissa 12 työntekijää, Chalupan ja Social Burgerjointin ketjujohtoon kuului kumpaankin kaksi henkilöä, yhteensä konsernihallinnossa työskenteli vuoden lopussa 55 henkilöä. Kotipizza-ravintoloista vastasi lähes kolmesataa yrittäjää, ja työntekijöitä heillä oli yhteensä noin 1700. Ravintolat työllistivät keskimäärin kuusi henkilöä, joista osa saattoi työskennellä osa-aikaisesti. Chalupalla oli 13 ravintolaa, joissa oli kullakin oma yrittäjä ja heidän lisäkseen työntekijöitä oli 20. Social Burgerjoint -ravintolassa työntekijöitä oli 10.


title: Kotipizza Group

text: Keväällä 2018 Kotipizza Groupin hallitukseen kuuluivat sen puheenjohtaja Kalle Ruuskasen lisäksi Kim Hanslin, Petri Parvinen, Minna Nissinen, Virpi Holmqvist, ja Dan Castillo.


title: Kotipizza Group

text: Keväällä 2018 Kotipizza Groupin 10 suurinta omistajaa olivat:Kotipizza Group Oyj -konserniin kuuluvat Chalupa Oy, Kotipizza Oyj ja ruuan hankintaan ja logistiikkaan erikoistunut Helsinki Foodstock Oy.


title: Kotipizza Group

text: Meksikolaistyyppisen Chalupa-ketjun suunnittelussa oli mukana Shanghai Cowboy -ravintolat perustanut Iman Gharagozlu. Ensimmäiset ketjun ravintolat avattiin Kalliossa, Punavuoressa, Kauniaisissa ja Tampereella vuonna 2015.


title: Kotipizza Group

text:
Kotipizza Oyj on Pohjoismaiden suurin pizzaravintolaketju ja se harjoittaa pizza-alan franchising-toimintaa Suomessa.
Kotipizza Go -pizzapaloja myydään niihin erikoistuneissa pisteissä, kuten kaukoliikenteen junissa Avecra Oy:n pyörittämissä ravintolavaunuissa, joissa on palojen lämmittämiseen tarkoitetut uunit sekä 20 Neste K -liikenneasemilla. Pizzapalat valmistetaan käsin samoista raaka-aineista kuin Kotipizza-ravintoloissa myytävät pizzat.


title: Kotipizza Group

text: Kansainvälisille markkinoille suunnatun No Pizza -ravintolakonseptin on tarkoitus tulla ravintolaketjuksi "master franchising" -yhteistyöllä, jossa ulkomainen kumppani saa joko maa- tai kaupunkikohtaisen lisenssin. Konsepti perustuu vastuullisuutta ja tuoreutta painottaviin täytteisiin ja raaka-aineisiin, selkeästi erottuvaan visuaaliseen ilmeeseen ja asiakaskokemukseen sekä Fazerin kanssa kehitettyyn sourdough-taikinasta tehtyyn pizzapohjaan. Taikina paistetaan 380-asteisessa uunissa ja paiston jälkeen yli puolet täytteistä lisätään pizzaan tuoreena tiskillä asiakkaan edessä.


title: Kotipizza Group

text: Pizzojen täytteisiin kuuluvat muun muassa porosalami, puolukka, kantarellit, kuusiöljy, paahdettu kana ja wings-kastike. Täytteet hankitaan paikallisesti, esimerkiksi helsinkiläistä Brie-juustoa, kuusamolaista emmentalia ja suonenjokelaista sinihomejuustoa. Pizzasta on myös makea versio, makea jättiläinen, jonka täytteisiin kuuluu suklaa-pähkinä-jogurttitahnaa ja banaania. Ravintolan hanasta saa ranskalaista roseeviiniä ja pulloista löytyy Stadin Panimon No Pizzalle kehittämää pale ale-olutta.


title: Kotipizza Group

text: Ensimmäinen No Pizza -ravintola avattiin kesäkuussa 2018 Helsingin keskustassa sijaitsevan Citycenter-kauppakeskuksessa. Ravintola poikkeaa perinteisestä pizzeriasta muun muassa sillä, että keskellä ravintolaa on niin kutsuttu Black Box, musta kuutio, joka toimii keittiö- ja baaritilana. Ravintolalle on tehty oma soittolista Spotifyn yrityksille suunnatun palvelun kanssa, jossa No Pizzalle on luotu kokonaan oma, sen brändiin ja arvomaailmaan sopiva soittolista.


title: Kotipizza Group

text: No Pizza -brändi on rakennettu N2 Marketing -mainostoimiston kanssa ja ketjun sisustusilmeen on suunnitellut Futudesignin Risto Wikberg. Brändi sanoo ei monelle "huonolle asialle", kuten käteisellä maksamiselle, tarpeettomille lisäaineille, ruokahävikille, muovikasseille, mutta kyllä "hyville asioille", kuten vastuullisesti tuotetuille raaka-aineille.


title: Kotipizza Group

text: Tammikuussa 2017 Helsingin Sörnäisissä aloittaneesta Social Food Street Burgerjoint -ravintolasta ollaan perustamassa ketjua. Ravintolan perustivat Mika Tuomonen ja Herkko Volanen. Tuomonen voitti MasterChef Suomi-kisan vuonna 2012.


title: Kotipizza Group

text: Tasty Market -lounasravintoloissa voi valita ja yhdistellä lounaita lukuisien eri fast casual -brändien tarjonnasta. Vuonna 2018 esitellyn konseptin mukaan tarjolla on aluksi ainakin Kotipizzan ja Chalupan tuotteita. Lounasravintoloita on tarkoitus avata esimerkiksi yrityspuistoihin, toimistorakennuksiin ja oppilaitoksiin.


title: Kotipizza Group

text:
Ensimmäinen Kotipizzan ravintola avatiin Vaasaan vuonna 1987. Ketjun perusti Rabbe Grönblom.
Tommi Tervanen perusti vuonna 2003 Foodstock Oy:n, joka alkoi tehdä yhteistyötä Kotipizzan kanssa. Vuonna 2005 Kotipizzan omistajan Rabbe Grönblomin yhtiö Ab R. Grönblom International Ltd (RGI) osti 90 prosenttia Foodstockin osakkeista. Kaupan jälkeen RGI:n omistamalla Frankis Finland Oy:lla oli kaksi tytäryhtiötä, Kotipizza ja Foodstock.
Vuonna 2011 Sentica Partnersin hallinnoimat rahastot hankkivat RGI:ltä enemmistöosuuden Frankis Finlandista sekä vähemmistöosakkaiden hallussa olleet Foodstockin osakkeet ja näin syntyi Frankis Group Oyj. Samana vuonna avattiin myös Frankis Groupin ensimmäinen 55 Burger, Cola & Fries -hampurilaisketjuun kuulunut ravintola. Ketju myytiin vuonna 2014 Rolls-hampurilaisravintoloista vastaavalle Jokes Family Oy:lle.


title: Kotipizza Group

text: Frankis Groupin toimitusjohtajaksi nimitettiin vuonna 2012 Helsinki Foodstockin toimitusjohtajana ollut Tommi Tervanen.


title: Kotipizza Group

text: Vuonna 2014 Frankis Groupin omistivat pääomasijoittaja Sentica Partnersin hallinnoimat rahastot, toimitusjohtaja Tommi Tervanen sekä muut yhtiön avainhenkilöt. Joulukuussa yhtiö myi omistamansa Francountin liiketoiminnot Accountorille. Francount oli erikoistunut hotelli- ja ravintola-alan tilitoimistopalveluihin ja sen suurin asiakasryhmä olivat Kotipizzan francisingyrittäjät.


title: Kotipizza Group

text: Frankis Group Oyj muutti nimensä Kotipizza Group Oyj:ksi maaliskuussa 2015 ja yhtiön kotipaikka vaihtui Vaasasta Helsinkiin.


title: Kotipizza Group

text: Kotipizza Group Oyj ilmoitti 21. toukokuuta 2015 aikeestaan listautua Helsingin pörssin päälistalle. Listautumisanti käynnistyi 5. kesäkuuta 2015. Osakkeiden merkintähinta laskettiin alkuperäisestä alle puoleen eli viiteen euroon. Merkintäaikaa pidennettiin toistamiseen 24.6., ja takaraja oli 1.7. Listautumista yhtiö oli aiemmin suunnitellut jo vuonna 2000.


title: Kotipizza Group

text: Annin jälkeen ketjun suurin omistaja oli pääomasijoittaja Sentican rahasto Sentica Buyout III, jolla oli 61 prosenttia osakepääomasta. Yhtiön muita suuria omistajia olivat eläkevakuutusyhtiöt ja sijoitusrahastot.


title: Kotipizza Group

text: Tilikaudella 2015 liikevaihto kasvoi 7,9 prosenttia 56,4 miljoonaa euroon. Yhtiö sulki kannattamattomia toimipisteitä ja perusti meksikolaistyyppisen Chalupa-ketjun.


title: Kotipizza Group

text: Helmikuussa 2017 Sentica myi osuutensa Kotipizza Groupista ja Kotipizza ilmoitti ostaneensa Pizzataxin.


title: Kotipizza Group

text: Syyskuussa 2017 yhtiö toi markkinoille Kotipizza Go -pizzapalat.


title: Kotipizza Group

text: Marraskuussa 2017 konserni osti enemmistöosuuden Day After Day-yhtiöstä, joka vastasi Social Food Street Burgerjoint -ravintolasta ja Social Food -nimisestä tapahtumissa toimivasta ruokarekasta ja kertoi aikovansa laajentaa toiminnan ketjuksi. Yhtiön perustajat Mika Tuomonen ja Herkko Volanen jatkoivat vähemmistöosakkaina ja Social Burgerjoint -ravintolan ravintoloitsijoina.


title: Kotipizza Group

text: Joulukuussa 2017 konserni kertoi lanseeraavansa kansainvälisille markkinoille suunnatun No Pizza -ravintolakonseptin. Ensimmäinen uuden konseptin ravintola oli tarkoitus avata Pohjoismaissa vuonna 2018. Samassa kuussa Kotipizza-ketjun kuukausimyynti oli ensimmäistä kertaa yli kymmenen miljoonaa euroa.


title: Kotipizza Group

text: Helmikuussa 2018 Kotipizza ilmoitti perustavansa uuden lounasravintolakonseptin. Tasty Market -lounasravintolakonseptille etsittiin yhteistyökumppaneita, joiden kanssa ravintoloita oli tarkoitus avata muun muassa yrityspuistoihin.


title: Kotipizza Group

text: Marraskuussa 2018 tiedotettiin Kotipizzan ja Orklan allekirjoittaneen yhdistymissopimuksen, jonka mukaan Orkla tekee julkisen ostotarjouksen kaikista Kotipizza Group Oyj:n osakkeista.


title: Kotipizza Group

text: Kotipizza tukee muun muassa Plan Suomen toimintaa.


title: Kotipizza Group

text: Vuonna 2017 Kotipizza sai merenelävien MSC-sertifikaatin. Se oli ensimmäinen pizzaketju maailmassa, jolle sertifikaatti myönnettiin. Sertifioinnin saadakseen ketju sitoutui siihen, että kaikki sen kala- ja äyriäistuotteet on hankittu kestävistä kalakannoista ja vastuullisesti toimivilta kalastusyrittäjiltä. MSC (Marine Stewardship Council) on kansainvälinen, voittoa tavoittelematon organisaatio, joka edistää kestävää kalataloutta ja liikakalastuksen lopettamista.


title: Valkea velho

text: Valkea velho Jadis on Narnia-kronikan "Velho ja leijona" -kirjan päähenkilöitä. Velho hallitsee Narnian maata ja pitää yllä ikuista talvea, jossa ei koskaan ole joulua. Valkea velho edustaa kirjassa pahaa, jonka kirjan lopussa hyvä, Aslan-leijonan muodossa, voittaa. Valkean velhon lähin apulainen on kääpiö. Velhon palveluksessa on muun muassa lauma puhuvia susia päällikkönään Maugrim.


title: Valkea velho

text:
Elokuvissa "" (2005), "" (2008) ja "" (2010) Jadiksen roolin näytteli Tilda Swinton.
Valkea velho uskottelee olevansa ihminen ja perustaa siihen valtiutensa. Hänessä ei kuitenkaan ole tippaakaan ihmisverta. Hänen äitinsä oli Aatamin ensimmäinen vaimo, Lilith, joka oli dzinni ja hänen isänsä oli jättiläinen. Taikasauvallaan velho voi muuttaa ihmiset ja eläimet kiveksi.


title: Valkea velho

text: Jadikselle hallitseminen on pakkomielle. Hän on valmis tuhoamaan kaiken, jos hän siten saa lisää valtaa. Jadis esiintyy myös kirjassa "Taikurin sisarenpoika", jossa hän hallitsee toisessa maailmassa. Jadis sai selville "tuhoavan sanan", jolla hän hävitti koko Charnin jääden ainoaksi eläväksi olennoksi maan päällä. Charnin kaupunkiin joutuneiden lasten (Polly ja Digory) mukana Jadis pääsee myös meidän maailmaamme. Kun velho alkaa aiheuttaa vaikeuksia Lontoossa, lapset onnistuvat siirtämään hänet vastasyntyneeseen Narniaan, jonne hän jää asumaan kuolemaansa asti.


title: Lapsen oikeuksien sopimus

text: Yleissopimus lapsen oikeuksista (CRC, engl. Convention on the Rights of the Child) on Yhdistyneiden kansakuntien tekemä sopimus, joka on ensimmäinen kansainvälinen lainsäädännöllisesti sitova alle 18-vuotiaiden ihmisten täysimääräisten ihmisoikeuksien takaamiseksi kaikissa tilanteissa ja olosuhteissa. Lapsen oikeuksien sopimus määrittelee lapsen kansalais-, kulttuuri-, talous-, poliittiset ja sosiaaliset oikeudet.


title: Lapsen oikeuksien sopimus

text: Sopimus koskee kaikkia alle 18-vuotiaita, ellei valtio määrittele laeissaan ihmistä täysi-ikäiseksi aikaisemmin.


title: Lapsen oikeuksien sopimus

text: Lapsen oikeuksien sopimus koostuu 60 artiklasta ja kolmesta lisäpöytäkirjasta. Se määrittelee lapsen perusihmisoikeudet kaikkialla ja kaikissa tilanteissa. Sopimus on yleisesti hyväksytty käsitys siitä, mitä oikeuksia kaikilla lapsilla pitäisi olla "ihonväriin, sukupuoleen, kieleen, uskontoon, poliittisiin mielipiteisiin, kansallisuuteen, etniseen tai sosiaaliseen alkuperään, varallisuuteen, vammaisuuteen tai syntyperään" katsomatta.


title: Lapsen oikeuksien sopimus

text: Sopimuksessa on neljä kaikessa toiminnassa huomioitavaa yleisperiaatetta. Syrjimättömyysperiaate kieltää lasten asettamisen eriarvoiseen asemaan esimerkiksi uskonnon, ihonvärin tai vammaisuuteen perustuen (artikla 2). Kaikissa lapsia koskevissa toimissa on ensisijaisesti huomioitava lapsen etu (artikla 3). Lapsella on oikeus kasvuun ja kehitykseen (artikla 6). Lapsen näkemyksiä on kunnioitettava. Lapsella on tähän liittyen oikeus tulla kehitystasonsa mukaan kuulluksi (artikla 12).


title: Lapsen oikeuksien sopimus

text: Artikla 38 suojeli vain alle 15-vuotiaita lapsia osallistumiselta sotatoimiin. Vuonna 2000 laadittu Lapsen oikeuksien sopimuksen lisäpöytäkirja Lasten osallistumisesta aseellisiin konflikteihin nostaa alaikärajan 18 vuoteen. Se astui voimaan 12.2.2002. Toinen lisäpöytäkirja käsittelee lapsiin kohdistuvaa ihmiskauppaa, lasten hyväksikäyttöä seksin myyjinä ja lapsipornoa. Se astui voimaan 18.1.2002.


title: Lapsen oikeuksien sopimus

text: 20. marraskuuta 1989 tehtyä sitovaa sopimusta edelsi yleisluontoinen Lapsen oikeuksien julistus (20. marraskuuta 1959).


title: Lapsen oikeuksien sopimus

text: Lapsen oikeuksien sopimus laadittiin siitä lähtökohdasta, että lapsen ihmisoikeuksissa tulee kyetä painottamaan erityistä hoivaa ja huolenpitoa, jota aikuiset eivät tarvitse. Tästä lähtökohdasta laadittiin Lapsen oikeuksien sopimus (Convention on the Rights of the Child), jonka myös Suomi on laittanut voimaan. Sopimuksen ulkopuolella on ainoastaan Yhdysvallat.


title: Lapsen oikeuksien sopimus

text: Lapsen oikeuksien sopimus on vaikuttanut monilla tavoin kansalliseen lainsäädäntöön. Erityisesti lasten osallistumismahdollisuuksien lisäämisessä sopimuksen vaikutus on ollut iso sekä ajattelun että käytännön toiminnan tasolla.


title: Lapsen oikeuksien sopimus

text: Sopimuksen ovat huhtikuussa 2018 laittaneet voimaan 192 Yhdistyneiden kansakuntien jäsenvaltiota, eli muut kuin Yhdysvallat. Viimeksi sopimuksen on ottanut käyttöön Etelä-Sudan vuonna 2015.


title: Jeff Fenech

text: Jeff Fenech (s. 28. toukokuuta 1964 Sydneyssä, Australiassa) on australialainen entinen nyrkkeilijä. Hänen nyrkkeilyuransa parhaat vuodet ajoittuivat 1980-luvun loppupuoliskolle. Ammattilaisurallaan Fenech otteli 32 kertaa ja saavutti 28 voittoa (21 tyrmäystä), kolme tappiota ja yhden ratkaisemattoman.


title: Jeff Fenech

text: Fenech syntyi ja kasvoi Sydneyn Marrickvillessä. Hänen vanhempansa olivat kotoisin Maltalta. Fenech oli Australian nyrkkeilyjoukkueen kapteeni vuoden 1984 kesäolympialaisissa Los Angelesissa. Kisoissa Fenech kuitenkin jäi mitalien ulkopuolelle. Samana vuonna hän ryhtyi ammattilaiseksi ja voitti jo kolmannessa ammattilaisottelussaan marraskuussa kotimaansa ylemmän kärpässarjan mestaruuden tyrmättyään Junior Thompsonin neljännessä erässä ja vuoden 1985 alkupuolella Wayne Mulhollandilta kääpiösarjan Uuden Etelä-Walesin mestaruuden sekä avoinna olleen eteläisen Tyynenmeren mestaruuden. Samana vuonna 26. huhtikuuta hän voitti IBF-liiton kääpiösarjan maailmanmestaruuden hallitsevalta mestarilta Satoshi Shingakila teknisellä tyrmäyksellä yhdeksännessä erässä. Hän puolusti mestaruuttaan menestyksekkäästi Shingakia, Jerome Coffeeta ja Los Angelesin olympiakultamitalistia Steve McCroryta vastaan. Huhtikuussa 1987 hän voitti Tony Milleriltä pisteillä Australian höyhensarjan mestaruuden.


title: Jeff Fenech

text: 8. toukokuuta 1987 Fenech kohtasi WBC-liiton ylemmän kääpiosarjan maailmanmestaruusottelussa hallitsevan mestarin Samart Payakaroonin ja tyrmäsi tämän neljännessä erässä. Samana vuonna hän puolusti menestyksellä mestaruuttaan Greg Richardsonia ja Carlos Zaratea vastaan. Loppuvuodesta hän siirtyi höyhensarjaan ja tyrmäsi joulukuussa Osmar Alfredo Avilan ensimmäisessä erässä. Seuraavan vuoden maaliskuussa hän otteli Victor Callejasia vastaan WBC-liiton höyhensarjan avoimesta maailmanmestaruudesta. Ottelu päättyi kymmenennessä erässä Fenechin voittoon teknisellä tyrmäyksellä. Mestaruutensa myötä Fenechistä tuli ensimmäinen tappioton ottelija, joka on kyennyt maailmanmestaruuteen kolmessa painoluokassa. Hän puolusti mestaruuttaan Tyrone Downesia, Georgie Navarroa ja Marcos Villasanaa vastaan. Koko uransa ajan Fenech oli kärsinyt kämmenvammoista, jotka aiheuttivat hänelle kipuja ja ilmoitti tämän vuoksi lopettavansa uransa voitettuaan Villasanan. Lopettamispäätös ei kuitenkaan pitänyt kovin kauan, sillä Fenech palasi kehiin vielä saman vuoden marraskuussa ja voitti ylemmän höyhensarjan kamppailussa Mario Martinezin pisteillä.


title: Jeff Fenech

text: Seuraavan kerran Fenech otteli tammikuussa 1991 ja voitti John Kalbhennin teknisellä tyrmäyksellä neljännessä erässä. Saman vuoden kesäkuussa hän kohtasi hallitsevan mestarin Azumah Nelsonin WBC-liiton ylemmän höyhensarjan maailmanmestaruusottelussa Las Vegasissa. Ottelu päättyi ratkaisemattomaan ja uusintakohtaaminen järjestettiin maaliskuussa 1992. Tällä kertaa Fenech hävisi teknisellä tyrmäyksellä kahdeksannessa erässä. Tappionsa jälkeen Fenech otteli vielä joitakin kertoja ja kohtasi vielä vuonna 1996 Philip Holidayn IBF:n kevytsarjan maailmanmestaruusottelussa, mutta hävisi teknisellä tyrmäyksellä toisessa erässä. Ottelun jälkeen hän lopetti uransa. Fenech teki yhden ottelun mittaisen paluun vuonna 2008. Ottelussa Fenech kukisti Azumah Nelsonin kymmeneräisessä ottelussa enemmistöpäätöksellä.


title: Jeff Fenech

text: Uransa jälkeen Fenech on jatkanut toimintaansa nyrkkeilyn parissa ja valmentanut muiden muassa Mike Tysonia.


title: Air Sénégal International

text: Air Sénégal International oli Dakarissa, Senegalissa toimiva lentoyhtiö. Se perustettiin 1. helmikuuta 1971 nimellä Air Senegal. 51 % yhtiön osakkeista omisti Groupe Royal Air Maroc ja loput Senegalin hallitus.


title: Air Sénégal International

text: Yhtiö lopetti toimintansa 24. huhtikuuta 2009 Royal Air Marocin ja Senegalin välisen riidan vuoksi.


title: Edmund Pevensie

text: Edmund Pevensie on yksi sisaruksista, jotka löytävät Narniaan C. S. Lewisin kirjassa "Velho ja leijona". Narnian maassa Edmund tunnetaan myöhemmin nimellä kuningas Edmund Oikeamielinen. "Velhon ja leijonan" lisäksi Edmund on tärkeässä osassa kirjoissa "Prinssi Kaspian" ja "Kaspianin matka maailman ääriin." Lisäksi Edmundilla on pienempi rooli kirjoissa "Hevonen ja poika" sekä "Narnian viimeinen taistelu".


title: Edmund Pevensie

text:
Vuonna 2005 valmistuneessa elokuvassa Edmundia näyttelee Skandar Keynes. Elokuvan lopussa aikuisen kuningas Edmundin roolissa on Mark Wells.
Edmund löytää tien Narniaan seuraamalla sisartaan Lucya. Pahaksi onneksi ensimmäinen Edmundin kohtaama henkilö Narniassa on valkea velho Jadis, joka hallitsee Narniaa väärin valtuuksin. Velho lupaa tehdä Edmundista Narnian prinssin, jos hän tuo sisarensa velhon luokse. Edmund joutuu velhon pauloihin ja pettää sisaruksensa, joutuen kuitenkin itse velhon vangiksi. Aslan-leijona uhraa henkensä pelastaakseen Edmundin. Edmund katuu tekojaan ja Aslan antaa hänelle anteeksi. Aslanin kannattajat voittavat sodan valkeaa velhoa vastaan ja Aatamin pojat ja Eevan tyttäret voivat nousta valtaistuimelleen. Edmund Oikeamielinen hallitsee Narniaa yhdessä sisarustensa Lucy Uljaan, ylikuningas Peter Suuren ja Susan Lempeän kanssa.


title: Lumijoutsen

text: Lumijoutsen (alkuteoksessa "Swanwhite") on Narniaa hallinnut kuningatar. Narnian tarinoissa Lumijoutsen mainitaan vain kirjassa "Narnian viimeinen taistelu", jossa yksisarvinen Päärly muistelee vanhoja Narniasta kertovia tarinoita. Lumijoutsenesta kerrotaan olleen niin kaunis, että "kun hän katsoi johonkin metsälampeen, hänen kasvojensa kuvajainen heijastui sen jälkeen vedenkalvosta tähtien lailla joka yö kokonaisen vuoden ja vuorokauden ajan".


title: Lumijoutsen

text: Lumijoutsenen hallituskaudesta on toisistaan eriävää tietoa. Päärlyn muisteluissa mainitaan Lumijoutsenen hallinneen "ennen valkean velhon ja suuren talven aikoja" (noin vuonna 900–1000 Narnian aikaa), mutta C. S. Lewisin tekemässä aikajanassa, jota ei Narnian kronikoissa ole, mainitaan Lumijoutsenen eläneen vuoden 1502 tienoilla.


title: Mimir

text:
Mimir tai "Mimer" on skandinaavisessa mytologiassa viisain aasa-jumalista. Hänen uskottiin myös olevan vedenhenki. Jumalten sodan jälkeen aasat lähettivät Mimirin vaaneille panttivangiksi. Vaanit kuitenkin katkaisivat Mimirin kaulan saatuaan selville, että aasat olivat petkuttaneet heitä. Sitten he lähettivät Mimirin pään aasoille.
Odin balsamoi pään yrteillä ja antoi sille voimakkailla loitsuilla puhekyvyn. Mimirin pää asetettiin vartioimaan lähdettä maailmanpuu Yggdrasilin juurella. Odin käykin myöhemmin useaan otteeseen kysymässä Mimirin neuvoa eri asioihin. Osansa viisaudesta Odin koettaa saada myös juomalla Tiedon lähteen vettä. Tämän tehdäkseen hänen täytyy uhrata toinen silmänsä, joka jää lähteen pohjalle symboliseksi osoitukseksi viisauden hinnasta.


title: Álvaro Bautista

text:
Álvaro Bautista (s. 21. marraskuuta 1984 Talavera de la Reina) on espanjalainen ratamoottoripyöräilijä joka ajaa MotoGP luokassa Suzuki tallissa.
Bautista ajoi uransa ensimmäisen RR-kilpailun vuonna 2002, Espanjan TT-ajoissa. Hän ajoi kaudella kaksi muuta kilpailua, mutta ei saavuttanut kuitenkaan yhtään pistettä. Seuraava kausi meni häneltä jo hyvin, mutta sitä seuraavalla kaudella hän oli jo MM-sarjan seitsemäs, sijoittuen kerran toiseksi ja kolme kertaa kolmanneksi. Kausi 2005 sujui alavireisesti, mutta kaudella 2006 Bautista voitti maailmanmestaruuden lisäksi ensimmäisenä kuljettajana kaksi kilpailua peräkkäin sitten vuoden 2001 ranskalaisen Arnaud Vincentin. Ensimmäisen paalupaikkansa Bautista otti Qatarin kilpailussa.


title: Álvaro Bautista

text: * = kausi kesken


title: Air Zimbabwe

text: Air Zimbabwe on zimbabwelainen lentoyhtiö, jonka päämaja sijaitsee Hararessa. Sen kotikenttä on Robert Gabriel Mugaben kansainvälinen lentoasema Hararessa.


title: Air Zimbabwe

text: Air Zimbabwe perustettiin vuonna 1967 nimellä Air Rhodesia. Nykyisellä nimellään se on toiminut huhtikuusta 1980 lähtien. Yhtiö yksityistettiin vuonna 1997.


title: Air Zimbabwe

text: Heinäkuussa 2015:


title: Lootus

text: Lootus tarkoittaa seuraavia asioita:


title: Doo-wop

text: Doo-wop on useamman vokalistin samanaikaista laulua painottava rhythm and blues -musiikin tyyli, joka oli Yhdysvalloissa suosittua 1950-luvun puolivälistä 1960-luvun alkupuolelle.


title: Doo-wop

text: Termi "doo-wop" otettiin käyttöön vasta 1970-luvulla, ja sen keksijänä mainitaan DJ Gus Gossert. Doo-wopin tarkasta määritelmästä ei ole päästy yksimielisyyteen, mutta tyyliin kuuluu harmoninen vokaalityöskentely, jossa kuullaan usein merkityksettömiä tavuja. Juuri tästä tyyli on saanut nimensä. Kappaleiden tyylilaji voi vaihdella.


title: Doo-wop

text: Vuonna 1951 tyyli alkoi saada jalansijaa suuremman yleisön keskuudessa muutamien listoille nousseiden hittien voimalla. Parin vuoden päästä doo-wop oli jo suosionsa huipulla. Tällöin merkittäviä yhtyeitä olivat esimerkiksi The Spaniels, The Moonglows sekä The Flamingos. Osa yhtyeistä teki nimenomaan teini-ikäisiin vetoavaa musiikkia.


title: Doo-wop

text: Doo-wopin suosio alkoi laskea vasta 1960-luvun keskivaiheilla tapahtuneen brittiläisen popin suosion myötä. Kuitenkin myös monien brittiartistien, kuten Beatlesin, musiikissa kuului doo-wopin tavoin vahva moniääninen, rhythm and blues -traditioon pohjaava vokaalityöskentely.


title: Doo-wop

text: Monille doo wop on tullut tutuksi Frank Zappan säveltämien kyseistä tyyliä kunnioittavasti parodioivien kappaleiden kautta.


title: Puutarhaetsivät

text: Puutarhaetsivät () on brittiläinen televisiosarja, jonka pääosissa ovat "Rosemary Boxeria" esittävä Felicity Kendal ja "Laura Thymeä" esittävä Pam Ferris. Sarjassa naiset ratkaisevat puutarhatöiden ohella erilaisia rikoksia, joita tapahtuu työympäristön lähettyvillä. Sarjaa esitettiin Yle TV1:n kevään 2012 draama-ohjelmiston jännitys-genressä.


title: Puutarhaetsivät

text: Sarja alkoi vuoden 2003 elokuussa ja kolmas kausi loppui vuoden 2006 alussa. 12. toukokuuta 2006 ITV ilmoitti, että kolmas kausi jäänee viimeiseksi.


title: Puutarhaetsivät

text: Laura Thyme on entinen poliisi, jonka entinen mies ja toinen lapsista ovat myös poliiseja. Rosemary Boxer on kasvibiologian tutkija. Laura Thyme ja Rosemary Boxer ovat eläkeikää lähestyviä rouvia, joita yhdistää kiinnostus luontoa ja puutarhanhoitoa kohtaan, rakkaus kauniisiin puutarhoihin sekä ehtymätön uteliaisuus.


title: Puutarhaetsivät

text: Yhteisen kiinnostuksen innoittamana ystävykset ovat perustaneet puutarhanhoitoyrityksen, jonka pääasiallisena tehtävänä on ennallistaa ja kunnostaa huonoon kuntoon päässeitä pihoja ja puutarhoja. Yleensä toimeksiannon antaneessa paikassa alkaa tapahtua rikoksia, joita kaksikko alkaa selvittää.


title: Pölypunkit

text: Pölypunkit ("Dermatophagoides") ovat pieniä, noin 0,3–0,5 mm kokoisia hämähäkkieläimiä, jotka viihtyvät kosteassa ja pölyisessä ympäristössä. Pölypunkit syövät orgaanisia hiukkasia, kuten ihmisten kuolleita ihosoluja, siitepölyä ja homehiukkasia. Joillekin ihmisille ne saattavat aiheuttaa allergiaa. Nykykodeissa pölypunkit ovat erittäin harvinaisia, koska tekokuidut ja kuiva huoneilma ovat niille huono elinympäristö. Suomessa niitä tavataankin lähinnä vain vanhoissa navetoissa.Perinteisesti pölypunkkien määrää on kehotettu vähentämään mm. tyynyjen ja peitteiden pesulla 60-asteisessa vedessä vuosittain sekä viemällä petivaatteet ulos pakkaseen (suositus vuorokausi -18 asteessa) tai kuumentamalla ne saunassa pari kertaa vuodessa. Saunassa vuodevaatteita tulisi pitää niin, että ne lämpiävät kauttaaltaan +60-asteisiksi vähintään tunniksi. Kaikki toimenpiteet pienentävät punkkien ja niiden allergeenien määrää huomattavasti. Punkkiallergeenien määrää voidaan pienentää myös "punkkilakanoilla" sekä tiiviillä patjan- ja tyynynsuojuksilla, joita punkit eivät läpäise.


title: Pyhän Hyacinthuksen kirkko

text: Pyhän Hyacinthuksen kirkko oli katolinen kirkko Viipurissa luovutetussa Karjalassa.


title: Pyhän Hyacinthuksen kirkko

text: Viipurin katolinen Pyhän Hyacinthuksen seurakunta perustettiin vuonna 1799 lähinnä Venäjän armeijan palveluksessa olleita puolalaisia ja liettualaisia sotilaita ja heidän perheitään varten. Kolme vuotta seurakunnan perustamisen jälkeen vuonna 1802 seurakunta sai kirkokseen Vesiportinkadulla sijainneen rakennuksen. Rakennus oli rakennettu ennen 1640-lukua ja varhaisimmat osat jo keskiajalla. Suojelupyhimyksen mukaan kirkkoa kutsuttiin Pyhän Hyacinthuksen kirkoksi.


title: Pyhän Hyacinthuksen kirkko

text: Rakennuksella oli historian aikana ollut monia omistajia ennen kirkolliseen käyttöön ottamista. Varhaisin tiedossa oleva omistaja on "J. Boisman", joka omisti rakennuksen 1600-luvulla. Vuonna 1705 omistajaksi tuli "rovasti Gestrinius" ja 1700-luvun lopulla "kauppias Jaenisch". Vähän ennen kirkolliseen käyttöön ottamista rakennus toimi jonkin aikaa Viipurin aatelin ritarihuoneena. Rakennusta laajennettiin vuonna 1799.


title: Pyhän Hyacinthuksen kirkko

text: Varsinainen kirkkosali on rakennettu luonnonkivestä ja sen uskotaan oleva peräisin keskiajalta. Rakennuksen seiniä kiersivät kaari-ikkunat ja aumakaton päällä oli pieni kattoratsastaja, joka toimi kellotornina. Kirkkorakennusta korjattiin 1800-luvuna aikana ainakin vuosina 1819, 1872, 1882 ja 1890. Suurin muutos 1800-luvulla oli vinon länsipäädyn rakentaminen suoraksi.


title: Pyhän Hyacinthuksen kirkko

text: Kirkon lisäksi rakennuksessa oli myös muita tiloja, kuten sakasti ja papin asunto, jota laajennettiin vuonna 1904. Vuonna 1915 valmistuneessa korjaustyössä lisättiin kirkon kuoriosaan puolipyöreä absidi ja kuoriosa erotettiin kirkkosalista neljällä pylväällä. Kirkkoon tehtiin vähäisiä korjauksia myös 1920- ja 1930-luvuilla.


title: Pyhän Hyacinthuksen kirkko

text: Kirkkosalin ja kuoriosan erottivat neljä pylvästä. Kirkkosalia valaisivat messinkiset kattokruunut. Rippituoli sijaitsi kirkkosalin oikealla seinällä ja sen päällä oli kullattu krusifiksi. Kirkkosalin seinillä oli useita maalauksia, kuten viimeinen ehtoollinen. Kirkon esineistö oli katoliseen tapaan runsas.


title: Pyhän Hyacinthuksen kirkko

text: Itse kirkkorakennus säilyi talvisodasta varsin vähin vaurioin. Välirauhan aikana venäläiset tuhosivat kirkon sisustuksen. Jatkosodan aikana suomalaiset kunnostivat kirkkoa ja se vihittiin uudelleen käyttöön 1942, mutta 1944 kirkko oli taas jätettävä Neuvostoliitolle. Neuvostoliitossa kirkollinen sisustus taas tuhottiin. v. 2010 asti rakennuksessa toimii lasten taidekoulu. Nykyisin rakennus rapistuu käyttämättä.


title: Pyhän Hyacinthuksen kirkko

text: Kirkon esineistön kohtalosta ei ole täysin varmoja tietoja. Helsingin hiippakunnan hallussa on kullatusta pronssista ja hiotuista kristalleista valmistettu monstranssi, joka on lahjoitettu Viipurin kirkolle vuonna 1838 sekä 1700-luvulta peräisin olevat hopeiset vesi- ja viinikannut. Näiden esineiden tiedetään varmuudella olevan peräisin Viipurin Pyhän Hyacinthuksen kirkosta.


title: Dunkerque

text: Dunkerque ([dɛ̃kɛʁk], , , ) on satamakaupunki ja hallintoalue Pohjois-Ranskassa Englannin kanaalin rannalla Nordin departementissa 10 kilometriä Belgian rajalta. Vuonna 2011 kaupungin asukasluku oli 91 386.


title: Dunkerque

text: Kaupungin paikalla on ollut kalastajakylä jo ainakin 900-luvulla. Vuonna 960 Ranskan vasallin Flanderin kreivi Baldwin III rakennutti kaupungin muureja viikinkejä vastaan.


title: Dunkerque

text: Nimi Dunkerque mainitaan kirjallisissa lähteissä ensimmäisen kerran vuonna 1067. Nimi tarkoittaa flaamiksi "dyynikirkkoa", ja alueella on runsaasti rantadyynejä. Alueen hallinnasta on sittemmin kiistelty Espanjan, Englannin ja Alankomaiden kesken. Dunkerque tuli kuuluisaksi toisen maailmansodan aikana vuonna 1940, kun kaupungin sataman kautta evakuoitiin Englantiin 338 226 liittoutuneiden sotilasta (pääasiassa brittejä ja ranskalaisia) saksalaisten saarrostuksesta ja pommituksesta huolimatta. Winston Churchill kutsui tätä tapahtumaa ”Dunkerquen ihmeeksi” (”miracle of Dunkirk”).


title: Alttaritaulu

text: Alttaritaulu on kristillisessä kirkossa alttarin takana yleensä oleva maalaus tai muu taideteos. Aiheet tauluihin on saatu monesti Raamatusta. Monet taulut kuvaavat Kristusta. Taulun paikalla voi olla myös esimerkiksi krusifiksi, ristiinnaulittua Kristusta esittävä veistos, tai ikkuna. Etenkin uusissa kirkoissa, moderneissa useimmin, on päädytty monesti muuhun taideteokseen kuin maalaukseen.


title: Alttaritaulu

text: Nykyisentyyppiset alttaritaulut yleistyivät 1800-luvulla. Aiemmin käytettiin alttarikaappeja 1300-luvulta alkaen varsinkin Keski-Euroopassa ja 1500-luvulla siirryttiin käyttämään alttariseinää, joka kehittyi Italiassa. Sekä alttariseinässä että alttarikaapeissa oli maalauksia ja veistoksia tai reliefejä. Figuratiivinen taide alkoi vähentyä varsinkin protestanttisissa kirkoissa 1900-luvulla, jolloin alettiin suosia symbolisia ja käytännöllisiä esineitä tai tekstiilejä.


title: Anthony Minghella

text: Anthony Minghella (6. tammikuuta 1954 Isle of Wight – 18. maaliskuuta 2008 Lontoo) oli englantilainen elokuvaohjaaja, näytelmäkirjailija ja käsikirjoittaja. Hän sai Oscar-palkinnon elokuvan "Englantilainen potilas" ohjauksesta.


title: Anthony Minghella

text: Minghella aloitti uransa televisiosta. Hän toimi script editorina BBC:llä ja käsikirjoitti muun muassa ITV:n suosittua sarjaa "Komisario Morse".


title: Anthony Minghella

text: Minghellan esikoisohjaus oli vuonna 1991 valmistunut "Truly Madly Deeply". Elokuvasta tuli yllättävä menestys elokuvateattereissa, vaikka Minghella ei uskonut sen saavan kovin paljon katsojia vaan piti sitä harjoitustyönä.


title: Anthony Minghella

text: Minghella ohjasi yhteensä kuusi elokuvaa, joista tunnetuimmat ovat "Englantilainen potilas", "Lahjakas herra Ripley" ja "Päämääränä Cold Mountain", joista kaikista hän oli ehdolla Oscar-palkintoon. Englantilaisesta potilaasta Minghella sai parhaan ohjauksen Oscarin.


title: Anthony Minghella

text: Minghella oli Britannian elokuvainstituutin johtaja vuodesta 2003. Hän on ohjannut myös Englannin kansallisoopperalle.


title: Anthony Minghella

text: Anthony Minghella kuoli aivoverenvuotoon 54-vuotiaana.


title: Neitsytniemen kappeli

text: Neitsytniemen kappeli oli pieni katolinen kappeli Viipurin Neitsytniemen kaupunginosassa luovutetussa Karjalassa. Neitsytniemessä sijaitsi vuonna 1926 perustettu katolinen lastenkoti. Lastenkoti ja kappeli sijaitsivat yksikerroksisessa hirsirakennuksessa.


title: Neitsytniemen kappeli

text: Kappeli oli varsin vaatimaton. Alttarilla oli krusifiksi ja sen vasemmalla puolella Neitsyt Mariaa ja lasta esittävä veistos sekä oikealla puolella Pyhää Joosefia esittävä veistos. Kappelin seinillä oli ristintien asemia esittävät kuvat.


title: Neitsytniemen kappeli

text: Kappeli tuhoutui sodissa tai niiden jälkeen, olemassa sitä ei ainakaan enää ole. Kappelin esineistöstä krusifiksi lahjoitettiin evakuoinnin jälkeen Kankaanpään kansanopistolle.


title: Nanban-kaupan kausi

text: Nanban-kaupan kausi (japaniksi 南蛮貿易時代, "nanban-bōeki-jidai", "eteläisten barbaarien kaupan kausi") ulottuu Japanin historiassa ensimmäisten eurooppalaisten saapumisesta Japaniin vuonna 1543 heidän lähes täyteen karkottamiseensa maasta vuonna 1650 sakoku-lakien nojalla.